sagorsarker/bangla-wikipedia huggingface dataset:
ইউলিয়া এফিমোভা

জুলিয়া আন্দ্রেইভানা ইফিমোভা (; জন্ম: ৩ এপ্রিল, ১৯৯২) রোস্তভ ওব্লাস্টের বন্দর নগরী তাগানরগ থেকে আগত রুশ সাঁতারু। ২০০৮ সালের বেইজিং অলিম্পিক এবং ২০১২ সালের লন্ডন অলিম্পিক আসরে রাশিয়া দলের পক্ষ হয়ে অলিম্পিক প্রতিযোগিতায় সাঁতারে অংশগ্রহণ করেন। তন্মধ্যে লন্ডন অলিম্পিকে ২০০ মিটার ব্রেস্টস্ট্রোকে ব্রোঞ্জপদক লাভ করেছিলেন।
২০১৩ সালে বার্সেলোনায় অনুষ্ঠিত ফিনা বিশ্ব সাঁতার প্রতিযোগিতায় ৫০ মিটার ব্রেস্টস্ট্রোকে বিশ্বরেকর্ড গড়েন তিনি। এছাড়াও একই প্রতিযোগিতায় ২০০ মিটার ব্রেস্টস্ট্রোকে স্বর্ণপদক জয় করেন ইফিমোভা।
১৯২০ গ্রীষ্মকালীন অলিম্পিকে ভারত

ভারত থেকে প্রথম বারের মত একাধিক প্রতিযোগী ১৯২০ গ্রীষ্মকালীন অলিম্পিকে একাধিক বিভাগে অংশগ্রহণ করে। এর আগে ১৯০০ গ্রীষ্মকালীন অলিম্পিকে ভারত থেকে মাত্র একজন প্রতিনিধি অংশগ্রহণ করেছিল।
১৯২০ গ্রীষ্মকালীন অলিম্পিকে ব্রিটিশ ভারত থেকে অ্যাথলেটিকসে পুরোপুরি ভারতীয়দের নিয়ে তৈরী একটি দল অংশগ্রহণ করে।
১৯২০ গ্রীষ্মকালীন অলিম্পিকে ব্রিটিশ ভারত থেকে কুস্তিতে প্রথমবার ভারতীয়রা অংশগ্রহণ করে।
২০১৩ বিশ্ব সাঁতার প্রতিযোগিতা

১৫শ ফিনা বিশ্ব চ্যাম্পিয়নশীপ বা ২০১৩ বিশ্ব সাঁতার প্রতিযোগিতা (, ) স্পেনের বার্সেলোনার কাতালোনিয়ায় ২০ জুলাই থেকে ৪ আগস্ট পর্যন্ত অনুষ্ঠিত হয়। ২০১৩ সালের বিশ্ব চ্যাম্পিয়নশীপের জলক্রীড়ার ৬টি বিভাগ - সাঁতার, ডাইভিং, হাই ডাইভিং, উন্মুক্ত সাঁতার, সিনক্রোনাইজড সুইমিং এবং ওয়াটার পোলো অন্তর্ভুক্ত ছিল।
প্রকৃতপক্ষে জুলাই, ২০০৯ সালে ফিনা কর্তৃপক্ষ সংযুক্ত আরব আমিরাতের দুবাই শহরকে সাঁতার প্রতিযোগিতা আয়োজনের স্বাগতিক শহর নির্ধারণ করেছিল। কিন্তু মার্চ, ২০১০ সালে দুবাই স্বাগতিক শহরের মর্যাদা থেকে নিজেকে দূরে সরিয়ে নেয়। ফিনা পুনরায় দরপত্র আহ্বান করে। তারপর ২৬ সেপ্টেম্বর, ২০১০ তারিখে বার্সেলোনাকে স্বাগতিকের মর্যাদা প্রদান করে।
নিম্নবর্ণিত মাঠসমূহ ২০১৩ সালের বিশ্ব সাঁতার প্রতিযোগিতার জন্য ক্রীড়া বিষয়সমূহ অনুষ্ঠানের জন্য নির্ধারিত হয়:
প্রথমবারের মতো বিশ্ব সাঁতার প্রতিযোগিতায় হাই ডাইভিং ক্রীড়াবিষয় অন্তর্ভুক্ত করা হয়।
উদ্বোধনী অনুষ্ঠান ১৯ জুলাই, ২০১৩ তারিখে অনুষ্ঠিত হয়।
 স্বাগতিক দেশ
এবারের প্রতিযোগিতায় ১৮১ দেশের প্রতিযোগীগণ অংশগ্রহণ করেন। ইকুয়েডর বর্তমানে ফিনা কর্তৃপক্ষ কর্তৃক নিষিদ্ধ অবস্থায় রয়েছে। তাই, ফিনা পতাকা নিয়ে স্বতন্ত্রভাবে অংশগ্রহণ করেছে।
নিম্নবর্ণিত বিশ্বরেকর্ডসমূহ প্রতিযোগিতা চলাকালে সৃষ্ট হয়:
শারমিন রত্না

শারমিন রত্না (জন্ম: ২৪ মার্চ, ১৯৮৮) মাগুরা জেলায় জন্মগ্রহণকারী বাংলাদেশের শুটার। বাংলাদেশ অলিম্পিক সংস্থা কর্তৃক ২০১২ সালের গ্রীষ্মকালীন অলিম্পিকে অংশগ্রহণের লক্ষ্যে প্রেরিত পাঁচজন ক্রীড়াবিদের একজন হিসেবে মহিলাদের ১০ মিটার এয়ার রাইফেল বিষয়ে অংশগ্রহণ করেন। ৫৬ দেশের প্রতিযোগীদের মধ্যে তার অবস্থান ছিল ২৭তম ও পয়েন্ট লাভ করেন ৩৯৩। এরফলে তিনি ফাইনালে অগ্রসর হতে পারেননি।
১৯৩৬ গ্রীষ্মকালীন অলিম্পিকে ফিল্ড হকি

১৯৩৬ গ্রীষ্মকালীন অলিম্পিকে অলিম্পিকের ইতিহাসে পঞ্চমবারের জন্য ফিল্ড হকি প্রতিযোগিতা হয়। ধ্যান চাঁদের নেতৃত্বে ভারতীয় হকি দল বার্লিনে অনুষ্ঠিত ১৯৩৬ গ্রীষ্মকালীন অলিম্পিকে মোট ৩৮ গোল দিয়ে ফাইনালে আমন্ত্রক নাৎসি জার্মানির হকি দলকে পরাজিত করে তৃতীয় বার অলিম্পিকে স্বর্ণ পদক লাভ করে।
এগারোটি দেশের ১৬১ জন হকি খেলোয়াড় ১৯৩৬ গ্রীষ্মকালীন অলিম্পিকে ফিল্ড হকি প্রতিযোগিতায় অংশগ্রহণ করে।
রস্টোর স্তর তত্ত্ব

রস্টোর স্তর তত্ত্ব অর্থনৈতিক প্রবৃদ্ধি ব্যাখ্যায় অন্যতম প্রধান একটি ইতিহাসভিত্তিক মডেল। ১৯৬০ সালে প্রকাশিত পুস্তক "The Stages of Economic Growth: A Non-communist manifesto"-এ ওয়াল্ট হুইটম্যান রস্টো তার স্তর তত্ত্ব উপস্থাপন করেন। পুস্তকের শিরোনাম থেকে অনেকে মনে করেন যে তিনি মার্ক্সের তত্ত্বের একটি বিকল্প প্রদান করতে চেয়েছিলেন। তার বিশ্লেষণে একটি অর্থনীতি পাঁচটি স্তরের মধ্যে দিয়ে যাত্রা করে -
সনাতন সমাজের বেশিষ্ট্যগুলো হল:
উড্ডয়নের পূর্বাবস্থা সমাজ বিবর্তনের দ্বিতীয় স্তর। এ স্তর আসলে একটি ক্রান্তিকাল। এ সময় অর্থনীতি স্বয়ংক্রিয় হওয়ার জন্য প্রয়োজনীয় শক্তি অর্জন করে। এ শক্তি অর্জনের পেছনে কয়েকটি বিষয় উল্লেখযোগ্য ভূমিকা পালন করে। তার মধ্যে অন্যতম হল-
অনিমেষ আইচ

অনিমেষ আইচ বাংলাদেশের একজন নন্দিত নাট্য নির্মাতা ও চিত্রনাট্য লেখক। তার লেখা চিত্রনাট্য 'গরম ভাত অথবা নিছক ভূতের গল্প'টি "পুনে ফিল্ম ইন্সিটিউট" পাঠ্যসূচিতে অন্তর্ভুক্ত হয়েছে। নিয়মিত নাটক পরিচালনার পাশাপাশি তিনি 'জিরো ডিগ্রী' ও 'ভয়ংকর সুন্দর' নামে চলচ্চিত্র নির্মাণ করেছেন।
অনিমেষ ঢাকার সবুজবাগে জন্মগ্রহণ করেন। তিনি তিন ভাইয়ের মধ্যে দ্বিতীয়। অপর ভাই অঞ্জন আইচ ও অণুপ আইচ উভয়েই নাট্যনির্মাতা। তার কাকাতো ভাই অলোক বসু তাকে সৃজনশীল কাজে উৎসাহিত করতেন। অলোক কবিতা লিখতেন এবং থিয়েটারের সাথে যুক্ত ছিলেন। অনিমেষ তার ভাইদের সাথে এবং স্কুলে নাটকে কাজ করতেন। শৈশবে তিনি দৈনিক কাগজ দেখে ছবি আঁকতেন।
তিনি প্রথমে ফুলবাড়ি স্কুলে পড়াশোনা করেন। কে জি ওয়ানে এসে ভর্তি হন এ্যালিফেন্ট রোডের টিউলিপ স্কুলে। "সায়েন্স ল্যাবরোটরি স্কুল" থেকে এস.এস.সি. পাস করেন। পরবর্তীকালে তিনি "ইউনিভার্সিটি ল্যাবরোটরী স্কুল এন্ড কলেজ" থেকে এইচ.এস.সি. পাস করেন। ঢাকা বিশ্ববিদ্যালয়ের চারুকলা ইন্সটিউটের ( বর্তমানে চারুকলা অনুষদ ) ভাস্কর্য বিভাগ হতে এমএফএ পাশ করেন ।
এখানে পড়ার সময়েই তিনি প্রছায়ানটে (যা পরবর্তীকালে জলছবি হিসেবে আত্মপ্রকাশ করে) ভর্তি হন। এখানে আরো ছিলেন নুরুল ইসলাম আতিক, অমিতাভ রেজা, গিয়াসউদ্দিন সেলিম, সমীর আহমেদ, তারেক শাহ্‌রিয়ার, মোস্তফা সরয়ার ফারুকী সহ আরো অনেকে। এই তরুণেরা চলচ্চিত্র নির্মাণে আগ্রহী ছিলেন। পরবর্তীকালে তিনি নুরুল ইসলাম আতিকের-এর সাথে শিল্প নির্দেশক হিসেবে কাজ করেন। যখন তার বন্ধুরা নাটক নির্মাণ শুরু করেন, তিনিও সেই দিকেই ধাবিত হন।
যদিও তিনি মূলত নাটক নির্মাণ করেছেন, তবুও চলচ্চিত্রের প্রতি তার বরাবরেই আগ্রহ ছিল। তিনি বেশকিছু নাটকে অভিনয় করেছেন। তবে এক্ষেত্রে তিনি অনিয়মিত।
এছাড়াও তিনি আরো অনেক নাটকের পরিচালনা করেন। তার নির্মিত হুমায়ূন আহমেদের কাহিনীর ওপর ভিত্তি করে নাটকগুলো বেশ প্রশংসিত হয়।
বিশেষ করে হুমায়ূন আহমেদের মিসির আলি সিরিজের ওপর নির্মিত টেলিফিল্ম (বৃহন্নলা, নিষাদ, স্বপ্ন সঙ্গিনী) গুলো বেশ প্রশংসিত হয়। বৃহন্নলা টেলিফিল্মে মিসির আলির চরিত্রে অভিনয় করেন, শতাব্দী ওয়াদুদ। নিষাদে মিসির আলির চরিত্রে অভিনয় করেন, আশীষ খন্দকার এবং স্বপ্ন সঙ্গিনীতে মিসির আলির চরিত্রে অভিনয় করেন হুমায়ূন ফরীদি।
তিনি তিনি অনেক বছর থিয়েটার প্রাচ্যনাটের সাথে জড়িত ছিলেন। তিনি আঙ্গুরলতায় অভিনয় করেছেন। তিনি অমিত আশরাফ পরিচালিত "উধাও"-এ "রাজ" নামক এক খুনীর চরিত্রে অভিনয় করেন।
২০১৫ সালের ৬ই ফেব্রুয়ারি মুক্তি প্রাপ্ত অনিমেষ পরিচালিত চলচ্চিত্র "জিরো ডিগ্রি"। এতে অভিনয় করেছেন মাহফুজ আহমেদ, জয়া আহসান, দিলরুবা ইয়াসমিন রুহী, ইফতেখার জাইব, মীর রাব্বি, রনন রয়, তারিক আনাম খান, টেলিসামাদ, ইরেশ যাকের, লায়লা হাসান, শিরিন আলম প্রমুখ।
সামনে তার প্রথম চলচ্চিত্র "না মানুষ" আসছে। শহীদুল জহিরের কাহিনীর ওপর ভিত্তি করে নেবুলা প্রোডাকশনসের ব্যানারে এই চলচ্চিত্র অভিনয় করবেন মামুনুর রশীদ, আবুল হায়াত, আহমেদ রুবেল, সিমলা, রোকেয়া রফিক বেবি, নাজমুল হুদা বাচ্চু, মনজুর এহ্‌সান সহ আরো অনেকে। আরণ্যক নাট্যদলের অভিনেতা দীপক সুমন এই চলচ্চিত্র মুখ্য ভূমিকায় থাকবেন।
তিনি চলচ্চিত্র পরিচালনার পাশাপাশি অভিনয় করেছেন। ২০১৮ সালে জয়া আহসানের বিপরীতে দেবী ও টোকন ঠাকুর পরিচালিত নির্মাণাধীন কাঁটা চলচ্চিত্রে অভিনয় করেছেন।
তিনি নাসির উদ্দীন ইউসুফ নির্মিত গেরিলার শিল্প নির্দেশক ছিলেন। এর জন্য তিনি "শ্রেষ্ঠ শিল্প নির্দেশক" পুরস্কারও লাভ করেন।
১৯৫২ গ্রীষ্মকালীন অলিম্পিকে ফিল্ড হকি

১৯৫২ গ্রীষ্মকালীন অলিম্পিক ফিল্ড হকি প্রতিযোগিতায় বলবীর সিং দোসাঞ্জের পাঁচ গোলের সহায়তায় নেদারল্যান্ডসকে ৬-০ গোলে পরাজিত করে ভারত স্বর্ণ পদক লাভ করে। ১৯৪৮ গ্রীষ্মকালীন অলিম্পিকে ফিল্ড হকি প্রতিযোগিতায় স্বর্ণ পদক জয়ী ভারতীয় দলের খেলোয়াড় লতিফ-উর-রহমান পাকিস্তানের হয়ে খেলতে নেমে ব্রোঞ্জ পদকের লড়াইয়ে গ্রেট ব্রিটেনের নিকট পরাজিত হন। 
বারোটি দেশের ১৪৪ জন হকি খেলোয়াড় ১৯৫২ গ্রীষ্মকালীন অলিম্পিকে ফিল্ড হকি প্রতিযোগিতায় অংশগ্রহণ করে।
এদনা কিপলাগাত

এদনা নেরিংওনি কিপলাগাত (; জন্ম: ১৫ সেপ্টেম্বর, ১৯৭৯) দূরপাল্লার কেনিয়ার দৌঁড়বিদ। ২০১১ ও ২০১৩ সালের বিশ্ব অ্যাথলেটিকস চ্যাম্পিয়নশিপের ম্যারাথনে বিজয়ী হয়ে স্বর্ণপদক লাভ করেন তিনি। ২০১০ সালে লস এঞ্জেলস ও নিউইয়র্ক সিটি’র ম্যারাথনে বিজয়ী হয়ে নিজেকে ম্যারাথন দৌঁড়বিদ হিসেবে প্রতিষ্ঠিত করেন। ২০১২ সালের লন্ডন ম্যারাথনে ২:১৯:৫০ সময়ে নিজস্ব সেরা সময়ের রেকর্ড গড়েন।
১৯৯৬ সালের বিশ্ব জুনিয়র চ্যাম্পিয়নশিপ ও ১৯৯৮ সালের বিশ্ব জুনিয়র চ্যাম্পিয়নশিপে ৩০০০ মিটারে দৌঁড়ে যথাক্রমে রৌপ্যপদক ও ব্রোঞ্জপদক জয় করেন। তন্মধ্যে ৩০০০ মিটারে ১৯৯৬ সালে বিশ্ব চ্যাম্পিয়নশিপে নিজস্ব সেরা ৮:৫৩:০৬ মিনিটে করেন ১৬ বছর বয়সে। ২০০৩ সালে মনুম্যান্ট এভিনিউতে ১০ কিলোমিটার দৌঁড়ে বিজয়ী হয়েছিলেন তিনি।
২০০৬ সালে আইএএএফ ওয়ার্ল্ড ক্রস কান্ট্রি চ্যাম্পিয়নশিপের দূরপাল্লার দৌঁড়ে ত্রয়োদশ স্থান দখল করেন। একই মৌসুমে নাইরোবিতে অনুষ্ঠিত ৫০০০ মিটার দৌঁড়ে নিজ সেরা ১৫:৫৭.৩ মিনিট রেকর্ড করেন। অক্টোবরে ক্যালিফোর্নিয়ার স্যান জোসের অর্ধ-ম্যারাথনে সময় নেন ১:০৯:৩২ ঘণ্টা। ২০০৬ সালে ভার্জিনিয়া বিচ রক এন রোল হাফ ম্যারাথন জয় করেন। জুলাই, ২০০৭ সালে নাইরোবিতে ৩৩:২৭.০ মিনিট সময়ে ১০,০০০ মিটার দৌঁড় শেষ করেন। এছাড়াও, ২০০৭ সালে লিল্যাক ব্লুমসডে রান ও স্যান ফ্রান্সিস্কোর বে টু ব্রেকার্স জয় করেন তিনি।
বিশ্ব অ্যাথলেটিকস

ইন্টারন্যাশনাল অ্যাসোসিয়েশন অব অ্যাথলেটিকস ফেডারশেনস (আইএএএফ) () বা আন্তর্জাতিক অ্যাথলেটিকস ফেডারেশন আন্তর্জাতিক অ্যাথলেটিকস ক্রীড়াঙ্গণের সর্বোচ্চ ক্রীড়া পরিচালনাকারী সংস্থা। এ সংস্থাটি দৌঁড়, লাফ ও নিক্ষেপজাতীয় ক্রীড়া বৈশ্বিকভাবে পরিচালনা করে থাকে। ১৭ জুলাই, ১৯১২ তারিখে সুইডেনের স্টকহোমে ১৭টি দেশের জাতীয় অ্যাথলেটিকস ফেডারেশনের সম্মতিক্রমে আন্তর্জাতিক শৌখিন অ্যাথলেটিকস ফেডারেশন নামে সংস্থাটি প্রতিষ্ঠিত করেছিল। পরবর্তীতে অক্টোবর, ১৯৯৩ সালে মোনাকোয় এর সদর দফতর স্থানান্তর করা হয়। বর্তমানে আইএএএফের সভাপতির দায়িত্ব পালন করছেন যুক্তরাজ্যের সেবাস্টিয়ান কো। চীনের বেইজিংয়ে অনুষ্ঠিত ২০১৫ সালের বিশ্ব অ্যাথলেটিকস চ্যাম্পিয়নশিপ প্রতিযোগিতা শুরুর পূর্বে আইএএএফ কংগ্রেসের মাধ্যমে নির্বাচিত সদস্যরূপে সাবেক সভাপতি সেনেগালের লেমাইন ডায়াতের স্থলাভিষিক্ত হন।
১৯৮২ সালের শুরুতে আইএএএফ অনেকগুলো অধ্যাদেশ জারীর মাধ্যমে বেশকিছু নিয়ম-কানুন পরিবর্তন করে। এরফলে আন্তর্জাতিক অ্যাথলেটিকস প্রতিযোগিতায় ক্রীড়াবিদদের অংশগ্রহণ সহজতর হয়। এছাড়াও, ২০০১ সালের আইএএএফ কংগ্রেসে "অ্যামেচার" শব্দটির বিলোপন ঘটিয়ে বর্তমান নামে পরিচিতি পায়।
আইএএফ প্রতিষ্ঠার পর থেকে এ পর্যন্ত ছয়জন ব্যক্তিত্ব সভাপতির দায়িত্ব পালন করেন। তারা হলেন -
বর্তমানে আইএএএফের ২১৪টি সদস্য সংগঠন রয়েছে। ২০১০ সালের নভেম্বরে আইএএএফ কাউন্সিলের সভায় জানানো হয় যে, নেদারল্যান্ডস অ্যান্টিলোপ স্বেচ্ছায় সদস্য পদ ত্যাগ করেছে। সদস্য সংগঠনকে ৬টি অঞ্চলে বিভক্ত করা হয়েছে।
প্রতিযোগিতার মান বজায় রাখার স্বার্থে সময়সংরক্ষণ পদ্ধতি ও বিশ্বরেকর্ড সংরক্ষণ করে থাকে। এছাড়াও আইএএএফ বৈশ্বিকভাবে অনেক বড় ধরনের প্রতিযোগিতা পরিচালনা করে।
সলুনার তত্ত্ব

সলুনার তত্ত্ব () হল একটি অনুকল্প যার মতে প্রাণী এবং মৎস তাদের দেহের সাপেক্ষে চাঁদের অবস্থান অনুসারে স্থান পরিবর্তন করে। ১৯২৬ সালে জন এ্যালডেন নাইট এই তত্ত্বটি প্রকাশ করলেও, প্রকাশের অনেক আগে থেকেই শিকারী ও মৎসজীবীদের মাঝে এটি ব্যবহৃত হয়ে আসছে বলে জানা যায়।
১৯২৬ সালের মে মাসে জন এ্যালডেন নাইট কিছু মাছ ধরার লোকাঁচার এবং উপাদানকে (যেমন সূর্য ও চাঁদ) একসাথে করে প্রাণীর চলাচলের ধরনের একটি তত্ত্ব দাঁড় করান। নাইট উপাদানসমূহের একটি তালিকা তৈরী করেন যা অনেক মিঠাপানি ও নোনাপানির মাছের প্রতিদিনকার আচরণকে নিয়ন্ত্রণ বা প্রভাবিত করে। প্রায় ৩৩ টি নানান ধরনের উপাদানকে বিবেচনায় আনা হয়েছিল। তিনটি ছাড়া বাকি সবগুলো বাতিল করে দেয়া হয়। এই তিনটি উপাদান হল সূর্য, চাঁদ ও জোয়ার-ভাটা। গোড়ার দিকে নোনা পানির ক্ষেত্রে জোয়ার-ভাটাকে মাছের আচরণ নিয়ন্ত্রণের একমাত্র উপাদান হিসেবে বিবেচনা করা হত। নাইটের গবেষণায় পাওয়া যায় যে, শুধু জোয়ার-ভাটা নয়, বরং চাঁদ ও সূর্যের পরস্পরের সাপেক্ষে অবস্থানও এক্ষেত্রে একটি গুরুত্বপূর্ণ নিরূপক উপাদান। তার গবেষণা থেকে আরোও জানা যায়, চাঁদের উঠা-চাঁদের ডুবা ছাড়াও দিনের মধ্যবর্তী একটি সময় রয়েছে যা এই দুইটি প্রধান পর্যায়ের মাঝামাঝি সময় ঘটে। এ থেকে তিনি মূখ্য পর্যায় (চাঁদ উঠা-চাঁদ ডুবা) এবং গৌণ পর্যায় প্রতিষ্ঠা করেন। ১৯৩৬ সালে নাইট সর্বপ্রথম তার সলুনার সারণী প্রকাশ করেন।
মাছ ধরা এবং বন্যপ্রাণী শিকারের জন্য মাসের উৎকৃষ্ট দিন এবং দিনের উপযুক্ত সময় নির্ধারণের জন্য মৎসজীবী এবং শিকারীরা সলুনার সারণী ব্যবহার করে থাকেন। মৎস শিকারীদের জন্য জোয়ার-ভাটা, সূর্যোদয়, এবং সূর্যাস্তের সময় জানাটা মাছের টোপ গেলার ক্ষণ জানার জন্য খুবই সহায়ক। জন্তু শিকারীদের জন্য জোয়ার-ভাটা কোনো গুরুত্বপূর্ণ বিষয় নয়। কখন বন্যপ্রাণী সবচাইতে বেশি চলাচল করবে তা নির্ধারণের জন্য শিকারীরা সূর্য এবং চাঁদকেই বেশি ব্যবহার করে থাকেন। “অন্যান্য অবস্থা প্রতিকূল না হলে অন্যান্য সময়ের চেয়ে সলুনার দশায় মাছ খাবার খাবে, প্রাণীরা চলাচল করবে, পাখিরা গাইবে আর এক স্থান থেকে আরেক স্থানে উড়ে বেড়াবে, বস্তুত, সকল জীবিত বস্তু তুলনামূলক সক্রিয় হয়ে উঠবে।... ছিপ দিয়ে যারা মাছ ধরেন তারা লক্ষ্য করলেন যে এটি হচ্ছে প্রতিদিনকার মাছ শিকারের সবচাইতে উপযুক্ত সময়ের পথপ্রদর্শক যা তাদের ক্রীড়াকে আরোও উন্নত করেছে...।” এই সারণী ব্যবহার করে একজন মৎসজীবী এবং শিকারী বলে দিতে পারেন কখন চাঁদ তাদের পদতলে আর কখন মাথার উপরে। সবচাইতে বেশি সক্রিয়তা দেখা যায় যখন ভরা অথবা নতুন চাঁদ থাকে আর সবচাইতে কম সক্রিয়তা পরিলক্ষিত হয় যখন এক-চতুর্থাংশ অথবা তিন-চতুর্থাংশ চাঁদ থাকে। এর কারণ হল চাঁদ ও সূর্যের মাধ্যাকর্ষণশক্তি তখনই সবচাইতে বেশি থাকে যখন তারা ঠিক আমাদের মাথার উপরে অথবা নিচে অবস্থান করে। নতুন প্রযুক্তির বদৌলতে এখন আরোও সঠিকভাবে সলুনার তত্ত্বের সাহায্যে মাছ এবং জন্তু শিকারের সময় বের করা সম্ভব হয়েছে। বিভিন্ন ওয়েবসাইটে প্রাপ্ত সারণীর তথ্যকে সময়ে সময়ে ইউএস নৌবাহিনী মানমন্দিরের লভ্য তথ্যের সাথে পুনরায় যাচাই করা এবং অন্যান্য প্রসিদ্ধ সলুনার তথ্য প্রদানকারীদের সাথে মিলিয়ে দেখা অত্যন্ত গুরুত্বপূর্ণ বিষয়। জ্যোতিপদার্থবিদ্যার গণনার জটিল প্রকৃতি কারণে প্রচুর পরিমাণে অসঙ্গতি থেকে যেতে পারে। সকল তথ্য প্রদানকারীকে যাচাই করে নেয়া উচিত।
ভিঞ্চেন্ত দু ভিগ্নেয়াউদ

ভিঞ্চেন্ত দু ভিগ্নেয়াউদ (, মে ১৮, ১৯০১ - ডিসেম্বর ১১, ১৯৭৮) একজন মার্কিন প্রাণরসায়নবিদ ছিলেন। তিনি জৈব রাসায়নিকভাবে গুরুত্বপূর্ণ সালফার যৌগগুলিতে তার কাজের জন্য, বিশেষ করে একটি পলিপেপটাইড হরমোন সর্বপ্রথম সংশ্লেষণের জন্য ১৯৫৫ সালে রসায়নে নোবেল পুরস্কার পেয়েছিলেন ।
ভিগ্নেয়াউদ ১৯০১ সালের ১৮ মে ইলিনয়ের শিকাগোতে জন্মগ্রহণ করেন। তিনি ইউনিভার্সিটি অফ ইলিনয় অ্যাট আর্বানা-শ্যাম্পেইন থেকে ১৯২৩ সালে বিএসসি এবং ১৯২৪ সালে এমএসসি ডিগ্রি অর্জন করেন। তিনি রোচেস্টার বিশ্ববিদ্যালয় থেকে ১৯২৭ সালে পিএইচডি ডিগ্রি অর্জন করেন। তিনি ১৯৩২ সালে জর্জ ওয়াশিংটন ইউনিভার্সিটি মেডিকেল স্কুলে যোগদান করেন এবং ১৯৩৮ সালে কর্নেল মেডিকেল কলেজে যোগদান করেন।
রবার্ট সেন্ডারসন মুল্লিকেন

রবার্ট সেন্ডারসন মুল্লিকেন () (৭ জুন, ১৮৯৬ - ৩১ অক্টোবর, ১৯৮৬) একজন মার্কিন পদার্থবিজ্ঞানী এবং রসায়নবিজ্ঞানী। তিনি ১৯৬৬ সালে রসায়নে নোবেল পুরস্কার লাভ করেন।
মুল্লিকেন ১৮৯৬ সালের ৭ জুন ম্যাসাচুসেটসে জন্মগ্রহণ করেন। তিনি ম্যাসাচুসেট্‌স ইনস্টিটিউট অফ টেকনোলজি থেকে রসায়নে বিএসসি ডিগ্রি অর্জন করেন ১৯১৭ সালে। তিনি শিকাগো বিশ্ববিদ্যালয় থেকে পিএইচডি ডিগ্রি অর্জন করেন ১৯২১ সালে। ১৯২৬ থেকে ১৯২৮ সাল পর্যন্ত তিনি নিউ ইয়র্ক ইউনিভার্সিটি এর পদার্থবিজ্ঞান বিভাগে শিক্ষকতা করেন। ১৯২৮ সালে শিকাগো বিশ্ববিদ্যালয় এ সহযোগী অধ্যাপক পদে যোগদান করেন এবং ১৯৩১ সালে পূর্ণ অধ্যাপক পদে উন্নীত হন।
২০১৩ বিশ্ব ব্যাডমিন্টন চ্যাম্পিয়নশিপ

২০১৩ বিডব্লিউ ওয়ার্ল্ড চ্যাম্পিয়নশিপ () চীনের গুয়াংঝু শহরের তিয়ানহে স্পোর্টস সেন্টারে ৫-১১ আগস্ট পর্যন্ত অনুষ্ঠিত হয়। বিশ্বের ৪৯টি দেশের ৩৪৫জন ব্যাডমিন্টন প্রতিযোগী অংশগ্রহণ করেন। স্বাগতিক চীনের প্রতিযোগীগণ সর্বমোট ৮টি পদকপ্রাপ্তির মাধ্যমে প্রতিযোগিতায় শীর্ষস্থান দখল করে। ব্যাডমিন্টন ওয়ার্ল্ড ফেডারেশন এ প্রতিযোগিতা পরিচালনা করে। ১৯৭৭ সালে সাবেক বিশ্ব ব্যাডমিন্টন ফেডারেশনের পরিচালনায় ১৯৮৩ সাল পর্যন্ত ত্রি-বার্ষিকভিত্তিতে অনুষ্ঠিত হতো। নিয়মিতভাবে অনুষ্ঠিত ব্যাডমিন্টনের এ বৈশ্বিক প্রতিযোগিতাটি ২০তম আসররূপে পরিচিত।
২২ জুলাই, ২০১৩ তারিখে গুয়াংঝুতে ড্র অনুষ্ঠিত হয়। ব্যাডমিন্টনের পাঁচটি বিভাগই প্রথমদিনে শুরু হয়। চূড়ান্ত খেলাটি সর্বশেষ দিনে আয়োজনের সিদ্ধান্ত নেয়া হয়।
"সকল সময়ই চীনের স্থানীয় সময় অনুযায়ী ()।"
এ বছরে অনুষ্ঠিত প্রতিযোগিতায় ৪৯ দেশের ৩৪৫ প্রতিযোগী অংশ নেন। প্রত্যেক দেশের খেলোয়াড়ের সংখ্যা বন্ধনীতে দেখানো হয়েছে।
হাতিরঝিল

হাতিরঝিল বাংলাদেশের রাজধানী ঢাকার একটি এলাকা যা জনসাধারণের চলাচলের জন্য তৈরি করা হয়। ২০১৩ সালের ২ জানুয়ারি এ প্রকল্প এলাকাটি উদ্বোধন ও জনসাধারণের জন্য উন্মুক্ত হয়। এ প্রকল্প চালুর ফলে ঢাকার তেজগাঁও, গুলশান, বাড্ডা, রামপুরা, মৌচাক, ফার্মগেট, কারওয়ান বাজার ও মগবাজার এলাকার বাসিন্দাসহ এ পথ দিয়ে চলাচলকারী যাত্রীরা বিশেষ সুবিধা পাচ্ছেন। হাতিরঝিল প্রকল্পটি বাস্তবায়ন ও তদারকি করছে বাংলাদেশ সেনাবাহিনীর 'স্পেশাল ওয়ার্কস অরগানাইজেশন'। এ প্রকল্পের অন্যতম মূল লক্ষ্য হচ্ছে বৃষ্টির পানি সংরক্ষণ, জলাবদ্ধতা ও বন্যা প্রতিরোধ, ময়লা পানি নিষ্কাশন ব্যবস্থার উন্নয়ন, রাজধানীর যানজট নিরসন এবং শ্রীবৃদ্ধি করা। এই প্রকল্পের স্থপতি ছিলেন এহসান খান।
ভাওয়াল রাজ্যের হাতিরঝিলসহ তেজগাঁও এলাকায় অনেক ভূসম্পত্তি ছিল। এস্টেটের হাতির পাল এখানকার ঝিলে স্নান করতে বা পানি খেতে বিচরণ করত বলে কালের পরিক্রমায় এর নাম হাতিরঝিল হয়।
হাতিরঝিল প্রকল্পটি এক হাজার ৯৭১ কোটি টাকা ব্যয়ে মোট ৩০২ একর জমির উপর প্রতিষ্ঠিত। এর মধ্যে জমি অধিগ্রহণে ব্যয় হয়েছে এক হাজার ৪৮ কোটি টাকা। অধিগ্রহণকৃত জমির মধ্যে রয়েছে রাজউকের ৪৬ শতাংশ, 'কোর্ট অব ওয়াক্স'-এর ৮১ একর, পাবলিক ল্যান্ড ১৪১ একর ও বিটিভির ১ একর। প্রকল্পটি ২০০৭ সালের অক্টোবরে একনেকে অনুমোদন দেয়া হয়। ৩ বছর মেয়াদের এ প্রকল্পটি প্রথমে ২০১০ সালের জুনের মধ্যে শেষ হওয়ার কথা থাকলেও এর কাজ শুরু হয় ২০০৮ সালের ডিসেম্বর মাসে। পরবর্তীতে প্রকল্পটি সংশোধন করে আরো দেড় বছর সময় ও বরাদ্দ বাড়ানো হয়। প্রকল্প ব্যয় ১ হাজার ৯৭১ কোটি ৩০ লাখ টাকার মধ্যে বাস্তবায়নকারী সংস্থা রাজউকের ১ হাজার ১১৩ কোটি ৭ লাখ, এলজিইডির ২৭৬ কোটি এবং ঢাকা ওয়াসার ৮৬ কোটি ৬৭ লাখ ৫০ হাজার টাকা রয়েছে।
ঢাকা মহানগরীর পূর্ব-পশ্চিমে সংযোগের লক্ষ্যে হাতিরঝিল প্রকল্পে ৮ দশমিক ৮০ কিলোমিটার দীর্ঘ এক্সপ্রেস সড়ক নির্মাণ, স্থানীয় জনগণের যোগাযোগ সহজ করার জন্য ৮ কিলোমিটার দীর্ঘ সার্ভিস রোড, ৪৭৭ দশমিক ২৫ মিটার দীর্ঘ চারটি সেতু নির্মাণ, পথচারী ও ভ্রমণকারীদের সুবিধার্থে যথাক্রমে ৮ দশমিক ৮০ কিলোমিটার দীর্ঘ ফুটপাত এবং ৯ দশমিক ৮০ কিলোমিটার দীর্ঘ হ্রদের পাশে হাঁটারপথ নির্মাণ, ২৬০ মিটার দীর্ঘ তিনটি ভায়াডাক্ট নির্মাণ এবং প্রকল্প এলাকা যানজটমুুক্ত রাখতে ৪০০ মিটার দৈর্ঘ্যের ওভারপাস, ইন্টারসেকশন ও রাউন্ডঅ্যাবাউট নির্মাণ করা হয়েছে। প্রকল্পে ১০ দশমিক ৪৫ কোটি ঘনফুট বর্জ্য অপসারণ, ১০ দশমিক ৪০ কিমি মেইন ডাইভারশন স্যুয়ারেজ লাইন স্থাপন করে প্রকল্প এলাকার বর্জ্য ব্যবস্থাপনাকে কার্যকর করবে।
হাতিরঝিল প্রকল্প যুক্তরাষ্ট্রের এনভায়রনমেন্টাল ডিজাইন রিসার্চ অ্যাসোসিয়েশনের (এডরা) ‘পরিসর পরিকল্পনা’ ক্যাটাগরিতে ‘গ্রেট প্লেস অ্যাওয়ার্ড ২০২০’ লাভ করে। নগর পরিবেশ আর গণপরিসর সৃষ্টিশীলতার ক্ষেত্রে এটি একটি আন্তর্জাতিক সম্মাননা
আলেপ্পো অবরোধ (৬৩৭)

আলেপ্পো অবরোধ ৬৩৭ সালের জুন থেকে অক্টোবরের মধ্যে সংঘটিত হয়। ইয়ারমুকের যুদ্ধের পর উত্তর লেভান্টে বাইজেন্টাইনদের অল্প কিছু শক্ত দুর্গের মধ্যে এটি অন্যতম ছিল।
ইয়ারমুকের যুদ্ধের পর মুসলিমরা সিরিয়ার উত্তরে আরো গভীরে যেতে থাকে। বেশ কিছু ছোট ও বড় শহর দখলের পর আবু উবাইদা ইবনুল জাররাহ ও খালিদ বিন ওয়ালিদ কিনানসারিনে সাক্ষাৎ করেন এবং আলেপ্পোর দিকে যাত্রা করেন। রোমান সেনাপতি জোয়াকিমের অধীনে একটি মজবুত দুর্গ সেখানে অবস্থিত ছিল। আলেপ্পো একটি বড় ও একটি ছোট দেয়ালবেষ্টিত শহর নিয়ে গঠিত হয়। সিকি মাইল থেকে অল্প বেশি দূরত্বে অবস্থিত শহরের বাইরে পাহাড়ের উপর দুর্ভেদ্য দুর্গ চারপাশে পরিখা দ্বারা বেষ্টিত ছিল।
আলেপ্পোর বাইজেন্টাইন কমান্ডার জোয়াকিম খালিদ ও আবু উবাইদাহর মুসলিম সেনাবাহিনীর সাথে দুর্গের বাইরে খোলা স্থানে লড়াই করেন। তিনি পরাজিত হয়ে দুর্গে ফিরে আসেন। অবরোধ ভেঙ্গে ফেলার জন্য তিনি বেশ কয়েকটি ঝটিকা আক্রমণ পরিচালনা করেন কিন্তু প্রতিবারই ব্যর্থ হন। জোয়াকিম সম্রাট হেরাক্লিয়াসের কাছ থেকে কোনো প্রকার সাহায্যের চিহ্ন পাননি। হেরাক্লিয়াসের পক্ষে কিছু পাঠানো সম্ভব ছিল না। ফলে ৬৩৭ সালের অক্টোবরের দিকে রোমানরা দুর্গের সৈনিকদেরকে নিরাপদে দুর্গ ত্যাগ করতে দেয়া হবে এই শর্তে আত্মসমর্পণ করে। জোয়াকিম তার ৪০০০ গ্রিক সৈনিকসহ ইসলাম গ্রহণ করেন। বিভিন্ন মুসলিম সেনাপতিদের অধীনে তিনি একজন দক্ষ ও অণুগত অফিসার হিসেবে প্রাণপণ লড়াই করেন।
আজাজকে বন্দী করার জন্য ‘রোমের’ পথে আবু উবাইদা ইবনুল জাররাহ মালিক বিন আশতারের অধীনে একটি সেনাদল প্রেরণ করে। মুসলিমরা যে অঞ্চলকে রোম বলে উল্লেখ করত তা বর্তমানে দক্ষিণ তুরস্কের তোরোস পর্বতমালার পূর্বাঞ্চল। জোয়াকিম মালিকের সহকর্মী হন। মালিক আজাজকে বন্দী করেন ও স্থানীয় অধিবাসীদের সাথে চুক্তি স্বাক্ষর করেন। এরপর তিনি আলেপ্পো ফিরে যান। আলেপ্পোর উত্তরে আর কোনো বড় রোমান বাহিনী অবস্থান করছে না এটা নিশ্চিত হওয়ার জন্য আজাজকে বন্দী করা ও দায়িত্ব থেকে সরিয়ে দেয়া গুরুত্বপূর্ণ ছিল। নাহয় তারা মুসলিম সেনাবাহিনীর সম্মুখ ও পশ্চাতভাগ আক্রমণ করতে পারত। মালিক বিন আশতার সেনাবাহিনীতে পুনরায় ফিরে আসার পর আবু উবাইদাহ এন্টিওক জয়ের উদ্দেশ্যে পশ্চিমে যাত্রা করেন। ৬৩৭ সালের ৩০ অক্টোবর লোহা সেতুর যুদ্ধের পর এটি দখল করা হয়।
রাষ্ট্রপতির রাষ্ট্রীয় গাড়ি (মার্কিন যুক্তরাষ্ট্র)

রাষ্ট্রপতির রাষ্ট্রীয় গাড়ি বা প্রেসিডেন্সিয়াল স্টেট কার হলো মার্কিন যুক্তরাষ্ট্রের রাষ্ট্রপতির ব্যবহৃত রাষ্ট্রীয় গাড়ি। ১৯৩০-এর দশক থেকেই যুক্তরাষ্ট্র সরকার প্রেসিডেন্টকে গাড়ি বরাদ্দ দিয়ে আসছে যাতে থাকে উন্নত যোগাযোগ সরঞ্জাম, বর্ম এবং সামরিক প্রতিরক্ষা।
ব্ররতমান প্রেসিডেন্সিয়াল লিমুজিন ব্যবহৃত হচ্ছে ২০০৯ সালের ২০ জানুয়ারি থেকে। এই গাড়িতে ক্যাডিলাক এস্কেলেড এর হেডলাইট, সাইড মিরর এবং দরজার হাতল ব্যবহৃত হয়েছে। এর দাম আনুমানিক ৩ লক্ষ ডলার।
মার্কিন সিক্রেট সার্ভিস অত্যন্ত সুরক্ষিত গাড়িটিকে "দ্য বিস্ট" নামে অভিহিত করে থাকে। নিরাপত্তার কারণে এই গাড়িটির বৈশিষ্ট্য গোপন রাখা হয়। এতে লুকায়িত নাইট ভিশন সিস্টেম রয়েছে। এই গাড়িতে সাতজন মানুষ বসতে পারে।
জেবলমুলুক-শামারুখ

জেবলমুলুক-শামারুখ মধ্যযুগের পুঁথি লেখকদের রচিত বাংলা রোমান্টিক কাব্য ধারার অন্যতম বিশিষ্ট একটি কাব্য। সে যুগে এই নামে অনেক কবিই কাব্য রচনা করেছিলেন। ১৬৭৩ খ্রিষ্টাব্দে সৈয়দ মোহাম্মদ আকবর প্রথমে জেবলমুলুক-শামারুখ কাব্য রচনা করেন। তাছাড়া তিনি ব্যতীত মোহাম্মদ রফীউদ্দীন এবং অন্যান্য কয়েকজন কবি কর্তৃক রচিত জেবলমুলুক-শামারুখ কাব্য ও পাওয়া যায়। 
জেবলমুলুক-শামারুখ কাব্যটির উৎস হিসেবে উক্তনামে রচিত ফার্সী ভাষার কাব্যকে নির্দেশ করা হয়ে থাকে।
মোহাম্মদ আকবর আলী বিরচতি জেবলমুলুক-শামারুখ কাব্যের ক’টি পদ,
<poem style="margin-left: 2em">
মুখ জ্যোতি দেখি শশী পাইলেক লাজ।
পলাই রহিল গিয়া জলধের মাঝ।।
লোচন কুরঙ্গ জিনি গৃধিনী শ্রবন।
রামের গাণ্ডিব ভুরু করিছে স্থাপন।।
</poem>
রফীউদ্দীন বিরচিত কাব্যের মালঝাপ ছন্দ,
<poem style="margin-left: 2em">
কোকিলান, করে গান, মোহজ্ঞান, রঙ্গে।
সুধামৃত, শুনি গীত, পুলকিত, অঙ্গে।।
</poem>
একই লেখকের ত্রিপদীভূত ছন্দ-
<poem style="margin-left: 2em">
শ্বাসে হয়, আয়ু ক্ষয়, না কৈল্যে বিচার।
ভাব ভাল, গত কাল, আসিবেনা আর।।
</poem>
পুসারলা ভেঙ্কট সিন্ধু

পুসারলা ভেঙ্কট সিন্ধু (; ) একজন ভারতীয় ব্যাডমিন্টন খেলোয়াড়। তিনি জাপানের নোজোমি ওকুহরাকে ২১-৭, ২১-৭ সোজা সেটে পরাজিত করে বিডব্লিউএফ ওয়ার্ল্ড চ্যাম্পিয়নশিপ জয়ী প্রথম ভারতীয় হন।
পিভি সিন্ধু ২০১৬ গ্রীষ্মকালীন অলিম্পিকে জাপানের নোজমি ওকুহারাকে ২১-১৯, ২১-১০ এ পরাজিত করে নারীদের ব্যাডমিন্টন একক ইভেন্টে চূড়ান্ত পৌঁছানোর এবং নিজেকে অন্তত রৌপ্য পদকের জন্য নিশ্চিত করেন।
২০২০ টোকিও অলিম্পিকে ব্রোঞ্জ পদক জয় করেন। সিন্ধুই ভারতের একমাত্র মহিলা খেলোয়াড় যিনি দুটো অলিম্পিক পতন জয় করেছেন।
তিনি ২১ সেপ্টেম্বর ২০১২ তে ওয়ার্ল্ড ফেডারেশন রাঙ্কিং এ শীর্ষ ২০ ব্যাডমিন্টনে স্থান করে নেন।। 
১০ আগস্ট ২০১৩ সালে, সিন্ধু প্রথম ভারতীয় মহিলা একক খেলোয়াড় যিনি বিশ্ব চ্যাম্পিয়নশিপে পদক জেতেন। ৩০ মার্চ ২০১৫ সালে, তিনি ভারতের চতুর্থ সর্বোচ্চ অসামরিক সম্মান, পদ্মশ্রী পান। ১৮ আগস্ট ২০১৬ সালে, তিনি রিও অলিম্পিকে সেমিফাইনালে জাপানেের নোজমি ওকুহারাকে পরাজিত করেন। তিনি প্রথম ভারতীয় নারী যিনি অলিম্পিকে নারীদের ব্যাডমিন্টন একক ইভেন্টে ফাইনালে পৌঁছন। ১৯ আগস্ট ২০১৬ সালে তিনি ২০১৬ গ্রীষ্মকালীন অলিম্পিকে ফাইনালে প্রথম সেট বিশ্বের প্রথন স্থানাধিকারী ক্যারোলিনা মেরিনের বিরুদ্ধে ২১-১৯ এ জেতেন। তিনি দ্বিতীয় সেট ১২-২১ এ পরাজিত হন। তৃতীয় সেটে ১৫-২১ এ পরাজিত হয়ে রৌপ পদক লাভ করেন। তিনি প্রথম মহিলা ব্যাডমিন্টন খেলোয়াড় যিনি অলিম্পিকে রৌপ পদক জেতেন। তিনি ভারতের সব থেকে কম বয়সী মহিলা খেলোয়াড় যিনি অলিম্পিকে রৌপ পদক জেতেন।
পুসারলা ভেঙ্কট সিন্ধু পি ভি রামানা এবং পি বিজয়ার কন্যা; - উভয়েই পূর্বের ভলিবল খেলোয়াড়। রামানা এছাড়াও ভারত সরকার- কৃত২০০০ অর্জুন পুরস্কার তার খেলাধুলার জন্য জিতেছেন।
সিন্ধু প্রথমেে সেকেন্দ্রাবাদে ইন্ডিয়ান রেলওয়ে সংকেত প্রকৌশল ও টেলিযোগাযোগ ইনস্টিটিউট এর ব্যাডমিন্টন কোর্টে মেহবুব আলীর কাছে খেলার প্রারম্ভিক শিক্ষা নেন। পরেই তিনি পুল্লেলা গোপীচাঁদের ব্যাডমিন্টন একাডেমী যোগদান করেন। যদিও সিন্ধুর কর্মজীবন সম্বন্ধে লেখার সময়, 'দ্য হিন্দু' -র এক সংবাদদাতা লিখেছেন:
"সত্য যে তাঁর বাসভবন থেকে ৫৬ কিমি দূরত্বে, তিনি দৈনিক কোচিং ক্যাম্পের সঠিক সময় পৌছতেন, সম্ভবত একজন ভাল ব্যাডমিন্টন খেলোয়াড় হবার জন্য তাঁর প্রয়োজনীয় কঠোর পরিশ্রম এবং প্রতিশ্রুতির প্রতি তাঁর প্রবল ইচ্ছার প্রতিফলন।"
গোপীচাঁদ এই প্রতিনিধির মতামতকে সমর্থন করে তিনি বলেন, "যে সিন্ধুর খেলার সবচেয়ে আকর্ষণীয় বৈশিষ্ট্য তার মনোভাব এবং কখনও হারব না মনোবল"
সিন্ধু ২০২৪ সালের ডিসেম্বর মাসে বিবাহ বন্ধনে আবদ্ধ হন। পাত্রের নাম বেঙ্কট দত্ত সাই। ইনি হলেন একটি তথ্য প্রযুক্তি বেসরকারি সংস্থার কর্মকর্তা। বিবাহের অনুষ্ঠান হয় উদয়পুর প্রাসাদে। সূত্র: আনন্দবাজার পত্রিকা ১ জানুয়ারি ২০২৫, কলকাতা সংস্করণ,পৃ.৮
দ্বিতীয় মার্গরেটে

ডেনমার্কের দ্বিতীয় মার্গরেটে (; জন্ম: ১৬ এপ্রিল, ১৯৪০) রাণী হিসেবে ডেনমার্কের বর্তমান রাষ্ট্রপ্রধানের দায়িত্ব পালন করছেন। তবে তার নামকে খুব কমই ইংরেজি বাগধারামাফিক "দ্বিতীয় মার্গারেট" নামে ডাকা হয়। তিনি রাজা নবম ফ্রেদেরিক ও সুইডেনের ইনগ্রিদের জ্যেষ্ঠা কন্যা। ১৪ জানুয়ারি, ১৯৭২ খ্রিষ্টাব্দে পিতার মৃত্যুর পর তিনি ক্ষমতায় আরোহণ করেন। এরফলে তিনি ১৩৭৫-১৪১২ সময়কালে স্ক্যান্ডিনেভিয়ার দেশের কালমার ইউনিয়নের দায়িত্বে নিয়োজিত প্রথম মার্গারেথের পর ডেনমার্ক সাম্রাজ্যের প্রথম নারী হিসেবে পরিচিত পান।
ডেনমার্কের অ্যামালিয়েনবর্গ প্যালেসে রাজকুমারী মার্গরেটে জন্মগ্রহণ করেন। তিনি পরিবারের প্রথম সন্তান। ১৪ মে, ১৯৪০ খ্রিষ্টাব্দে কোপেনহেগেনের নেভাল চার্চে খ্রিষ্টধর্মে নামাঙ্কিত করা হয় তার। মাতৃসম্পর্কীয় দিদি "মার্গারেথ", পিতৃসম্পর্কীয় "আলেকজান্দ্রাইন" ও মা "ইনগ্রিদ"কে একত্রিত করে তার নাম রাখা হয়। পিতৃপক্ষীয় দাদা দশম ক্রিস্টিয়ান তৎকালীন সময়ে আইসল্যান্ডের রাজা ছিলেন। ঐসূত্রে মার্গারেথ আইসল্যান্ডের রাজকুমারী ছিলেন। আইসল্যান্ডের লোকদের স্মরণে রাখতে "থরহিল্ডার" নাম গ্রহণ করেন। তার অন্যান্য বোন হচ্ছেন - প্রিন্সেস বেনেডিক্টে, প্রিন্সেস অ্যানি ম্যারি।
১৯৬০-এর দশকের মধ্যভাগে সুইডেন ও নরওয়ের রাজকুমারীদের সাথে তিনিও মার্কিন যুক্তরাষ্ট্র ভ্রমণ করেন। লস অ্যাঞ্জেলস, ক্যালিফোর্নিয়া এবং প্যারামাউন্ট স্টুডিও পরিদর্শনের সময় ডিন মার্টিন, জেরি লুইস এবং এলভিস প্রেসলি-সহ অনেকের সাথে স্বাক্ষাৎ করেন।
ইংল্যান্ডের হ্যাম্পশায়ারে অবস্থিত মেয়েদের বোর্ডিং স্কুল নর্থ ফোরল্যান্ড লজে পড়াশোনা করেন। এরপর মার্গারেথ ১৯৬০-৬১ সালে কেমব্রিজের গিরটন কলেজে প্রাগৈতিহাসিক বিষয়রূপে প্রত্নতত্ত্ব বিষয়ে পড়াশোনা করেন। ১৯৬১ থেকে ১৯৬২ সালের মধ্যে আরহাস বিশ্ববিদ্যালয়ে পড়েন রাষ্ট্রবিজ্ঞান বিষয়ে। ১৯৬৩ সালে অধ্যয়ন করেন সরবোনের প্যারিস বিশ্ববিদ্যালয়ে। এছাড়াও ১৯৬৫ সালে লন্ডন স্কুল অফ ইকোনমিক্সে অধ্যয়ন করেন।
সোসাইটি অফ এন্টিকোয়ারিস অফ লন্ডনের ফেলো তিনি। রাণী মার্গারেথ ড্যানীয়, ফরাসি, ইংরেজি ও জার্মান ভাষায় বিশুদ্ধভাবে কথা বলতে পারেন।
জন্মগ্রহণের সময় তিনি ডেনমার্কের উত্তরাধিকারী ছিলেন না এবং ভাই ছিল না। ঐ সময় শুধুমাত্র পুরুষেরাই ডেনমার্কের উত্তরাধিকারিত্বের অধিকারী ছিলেন। ১৯৪৭ সালে সংবিধান পরিবর্তনে পদক্ষেপ গ্রহণ শুরু হয়। পরবর্তীতে ২৭ মার্চ, ১৯৫৩ সালে গ্লুক্সবার্গ সভায় নতুন অধ্যাদেশ জারি করে উত্তরাধিকারের জটিলতা নিরসন করে ভবিষ্যতের বাঁধা দূর করা হয়। তা নাহলে তার চাচা প্রিন্স নুড ক্ষমতায় আরোহণ করতেন। ১৬ এপ্রিল, ১৯৫৮ খ্রিষ্টাব্দে মার্গারেথের অষ্টাদশ জন্মদিনে স্টেট কাউন্সিলের সদস্য মনোনীত করা হয়। রাজার অনুপস্থিতিতে তিনিই সভায় সভাপতিত্ব করতেন।
১৯৭২ সালে রাজা নবম ফ্রেদেরিক মৃত্যুবরণ করেন। এরফলে ড্যানীয় সাম্রাজ্যের প্রথম নারী রাষ্ট্রপ্রধান হন রাণী মার্গারেথ।
১০ জুন, ১৯৬৭ খ্রিষ্টাব্দে ফরাসি কূটনীতিবিদ কাউন্ট হেনরি ডি লাবোর্দে ডি মনপেজাতের সাথে কোপেনহেগেনের চার্চ অফ হলম্যানে বিবাহবন্ধনে আবদ্ধ হন প্রিন্সেস মার্গারেথ। লাবোর্দে ডি মনপেজাতকে ড্যানীয় সিংহাসনের সাথে জড়িত থাকতে "মহামান্য রাজকুমার ডেনমার্কের হেনরিক" নতুন পদবী প্রদান করা হয়।
২৬ মে, ১৯৬৮ খ্রিষ্টাব্দে এ দম্পতির প্রথম সন্তান জন্ম নেয়। সনাতনী ধারায় স্বয়ংক্রীয়ভাবে ড্যানীয় রাজাদের নাম হবে ফ্রেদেরিক অথবা ক্রিস্টিয়ান। তিনি ক্রিস্টিয়ানের পরিবর্তে জ্যেষ্ঠ সন্তানের নাম রাখেন ফ্রেদেরিক। দ্বিতীয় সন্তান জোয়াচিমের জন্ম হয় ৭ জুনা, ১৯৬৯ তারিখে।
মার্সেসেন্স

মার্সেসেন্স () হল, সাধারণত যেসব মৃত উদ্ভিদ অঙ্গের ঝরে যাবার কথা সেসবের বজায় থাকা। শীতকাল জুড়ে পাতা বজায় রাখে এমন পর্ণমোচী বৃক্ষে এটি দেখা যায়। বেশ কয়েকটি বৃক্ষের সাধারণভাবেই মার্সেসেন্ট পাতা থাকে, যেমন ওক, বিচ, এবং হর্নবিম। বসন্তে পিন ওকের মার্সেসেন্ট পত্ররাজী তাদের এ্যাবসিশন স্তরের বিকাশ সম্পন্ন করে। শীতকাল জুড়ে বৃন্তের গোড়া জীবন্ত থাকে। অন্যসব বৃক্ষেরও সেসব মৌসুমে মার্সেসেন্ট পত্ররাজী থাকতে পারে যখন এ্যাবসিশন স্তর বিকাশের বা সম্পূর্ণ বিকাশের পূর্বেই ঠান্ডার ফলে পত্ররাজী মরে যায়। রোগবালাইয়ের কারণেও এ্যাবসিশন স্তর বিকাশের পূর্বে পত্ররাজী মরে যেতে পারে।
"মার্সেসেন্ট" শব্দটি ছত্রাকবিজ্ঞানেও ব্যবহার করা হয়। এক্ষেত্রে এমন ধরনের মাশরুমকে বুঝায় যা শুকিয়ে গেলেও পরবর্তীকালে পুনরুজ্জীবিত হতে পারে এবং রেণু ছড়াতে পারে। "Marasmius" গণটি এই বৈশিষ্ট্যের জন্য প্রসিদ্ধ যা এলিয়াস ম্যাগনাস ফ্রিয়েস তার ১৮৩৮ সালের ছত্রাকের শ্রেণীকরণের ক্ষেত্রে শ্রেণীবিন্যাসগতভাবে গুরুত্বপূর্ণ বলে বিবেচনা করেছিলেন।
মার্সেসেন্ট পত্ররাজির একটি সম্ভাব্য সুবিধা হল পল্লব ও কুঁড়িকে এটি বৃহৎ শাকাশীদের (যেমন, হরিণ এবং মুজ) ভক্ষণের হাত থেকে রক্ষা করে। মৃত ও শুষ্ক পত্ররাজি পল্লবের পুষ্টি ও ভক্ষণযোগ্যতা হ্রাস করে।
মার্সেসেন্ট পত্ররাজি কয়েকটি প্রজাতিকে পানির অথবা তাপমাত্রার পীড়ন থেকেও রক্ষা করে।
ফেলানী হত্যাকাণ্ড

বাংলাদেশ-ভারত সীমান্তে কুড়িগ্রামের অনন্তপুর-দিনহাটা সীমান্তের খিতাবেরকুঠি এলাকায় ০৭ জানুয়ারি ২০১১ সালে ভারতীয় সীমান্তরক্ষী বাহিনী বিএসএফ-এর সদস্যরা ফেলানী খাতুন (জন্ম:১৯৯৬ সাল) নামের এক কিশোরীকে গুলি করে হত্যা করে। বিএসএফ ১৮১ ব্যাটালিয়নের চৌধুরীহাট ক্যাম্পের জওয়ানদের এই ঘটনার জন্য দায়ী করা হয়। ফেলানীর লাশ পাঁচ ঘণ্টা কাঁটাতারে ঝুলে ছিল। বিএসএফ নিজস্ব আদালতে এ ঘটনার জন্য দায়ী সদস্যদের বিরুদ্ধে মামলা দায়ের করে। বাবার সঙ্গে ফেলানী নয়াদিল্লিতে গৃহকর্মীর কাজ করত। বিয়ের উদ্দেশে সে দেশে ফিরছিল। 
সীমান্ত অনুপ্রবেশ বর্তমানে দক্ষিণ এশীয় দেশগুলোর আর্থ-সামাজিক ক্ষেত্রে একটা বড় বিপদ হয়ে দাঁড়িয়েছে। প্রতি বছর কয়েক হাজার মানুষ নানা কারণে অবৈধভাবে সীমান্ত পারাপার করে। এছাড়া চোরাচালান ভারত-বাংলাদেশ সীমান্তবর্তী এলাকাগুলিতে আইন-শৃঙ্খলার ক্ষেত্রে ক্রমশঃ সমস্যা হয়ে দাঁড়িয়েছে। এই চোরাকারবার ও সীমান্ত পারাপার রুখতে ভারতীয় সীমান্তরক্ষী বাহিনী বিএসএফ-এর গুলি করার ফলে সীমান্তে মৃত্যুর ঘটনা বাড়ছে।
ফেলানীর বাবা নাগেশ্বরী উপজেলার দক্ষিণ রামখানা ইউনিয়নের বানার ভিটা গ্রামের নুরুল ইসলাম নূরু/নজরুল ইসলাম নূর ১০ বছর ধরে নতুন দিল্লিতে কাজ করতেন। তার সঙ্গে সেখানেই থাকতো ফেলানী। দেশে বিয়ে ঠিক হওয়ায় বাবার সঙ্গে ফেরার পথে, সীমান্তে কাটাতারের বেড়া মই বেয়ে পার হওয়ার সময় কাঁটাতারের বেড়ায় কাপড় আটকে যায় ফেলানীর। এতে ভয়ে সে চিৎকার দিলে বিএসএফ সদস্যরা তাকে গুলি করে হত্যা করে এবং লাশ কাটাতারের বেড়ায় ঝুলিয়ে রাখে। কাঁটাতারের বেড়ায় ফেলানীর ঝুলন্ত লাশের ছবি গণমাধ্যমে প্রকাশিত হলে বিশ্বজুড়ে আলোড়ন সৃষ্টি হয়। বাংলাদেশ সরকার ও বাংলাদেশ-ভারত দুই দেশের মানবাধিকার সংস্থাগুলোর পক্ষ থেকে প্রতিবাদ জানানো হয়।
পরবর্তীতে বাংলাদেশের সীমান্তরক্ষী বাহিনী বিজিবির পক্ষ থেকেও বিএসএফের সঙ্গে বিভিন্ন বৈঠকে ফেলানী হত্যার বিচারের জন্য চাপ দেয়া হয়। বিজিবির সংবাদ বিজ্ঞপ্তিতে বলা হয়, ২০১২ সালের মার্চে নয়াদিল্লীতে বিজিবি-বিএসএফ মহাপরিচালক পর্যায়ের বৈঠকে ফেলানী হত্যার বিচার দ্রুত শুরু করা হবে বলে আশ্বাস দেন বিএসএফের মহাপরিচালক।
এরই ধারাবাহিকতায় বিএসএফ সদর দপ্তর ‘জেনারেল সিকিউরিটি ফোর্স কোর্ট’ গঠন করে এবং আদালতে সাক্ষ্য দেয়ার জন্য বাংলাদেশের দুইজন সাক্ষী, একজন আইনজীবী এবং বিজিবির একজন প্রতিনিধিকে ভারতে যেতে বলা হয়। সে অনুযায়ী স্বরাষ্ট্র মন্ত্রণালয় কুড়িগ্রামের ৪৫ বর্ডার গার্ড ব্যাটালিয়নের অধিনায়ক লে. কর্নেল জিয়াউল হক খালেদ, কুড়িগ্রাম আদালতের পাবলিক প্রসিকিউটর আব্রাহাম লিংকন এবং ফেলানীর বাবা মো. নুরুল ইসলাম ও মামা মো. আব্দুল হানিফকে ভারতে গিয়ে সাক্ষ্য দেয়ার অনুমতি দেয়।
শীতপ্রধান পর্ণমোচী বন

শীতপ্রধান পর্ণমোচী বন বা শীতপ্রধান ব্রডলিফ বন সেসব বৃক্ষ দ্বারা শাষিত যারা প্রত্যেক বছর তাদের পত্ররাজী ঝরিয়ে দেয়। এসব বন এমন অঞ্চলে বিদ্যমান যেখানে উষ্ণ ও আর্দ্র গ্রীষ্ম, মৃদু শীতকালের সাথে একান্তরিত হয়। এ ধরনের বনের তিনটি প্রধান অঞ্চল উত্তর গোলার্ধে পরিলক্ষিত হয়ঃ পূবালি উত্তর আমেরিকা, পূর্ব এশিয়া, এবং ইউরোপ। ক্ষুদ্র অঞ্চল পাওয়া যায় অস্ট্রালেশিয়া এবং দখিনা দক্ষিণ আমেরিকা। এসব বনের বৈশিষ্ট্যমণ্ডিত বৃক্ষের মধ্যে রয়েছে ওক, ম্যাপল, বিচ, এবং এলম। মৃদু শীতের এবং বিশেষ সজ্জার মৃত্তিকার ধরন ও ক্ষুদ্রজলবায়ুর পর্বতময় অঞ্চলে বৃক্ষ প্রজাতির বৈচিত্র অধিক হয়। পৃথিবীতে এই বনের ধরনের উজ্জ্বল দৃষ্টান্ত হল গ্রেট স্মোকি মাউন্টেইনস ন্যাশনাল পার্ক।
চাঁদোয়ার মৌসুমি আবির্ভার ও তিরোভাব হল এসব বনের পরিচালনার মুখ্য হেতু। চাঁদোয়ার ছায়া অনেক ধরনের উদ্ভিদের বৃদ্ধিকে সীমাবদ্ধ করে। এসব বনের নিজস্ব বৈশিষ্ট্যের অংশ, এমন অনেক প্রজাতি তাদের বৃদ্ধি এবং ফুল ফোটানোর বিষয়টি চাঁদোয়া উন্মুক্ত হবার অনতিপূর্বে সংক্ষিপ্ত মেয়াদের মধ্যে সম্পন্ন করে। এ কারণে তারা স্বল্পজীবী উদ্ভিদ হিসেবে পরিচিত। উদাহরণ হিসেবে বলা যায় ট্রিলিয়াম ও ব্লাডরুটের কথা। অধিকসংখ্যকই পতঙ্গ-পরাগী। বীজ প্রায়সই পিঁপড়া র দ্বারা পরিবাহিত হয়। এ ধরনের বিস্তারণকে মির্মেকোকরি () বলা হয়। চাঁদোয়ার নিচে অল্পসংখ্যক প্রজাতি বাচতে পারে, এবং এমনকি কিছু উদ্ভিদ পাতা হারানোর সময়টাতে বৃদ্ধি লাভ করে। বহুসংখ্যক উদ্ভিদের পাতা স্বল্প আলো এবং বনতলে গতিময় আলোকচ্ছটা শোষনের সাথে খাপ খাওয়ানোর জন্য অভিযোজিত। বনের নিম্নস্তরের কিছুসংখ্যক উদ্ভিদ, যেমন ইন্ডিয়ান পাইপ ও করালোরাইজা অর্কিড, পরাশ্রয়িতার দ্বারা ছায়ার সাথে অভিযোজন করে নিয়েছে। বৃক্ষরাও অনুরুপভাবে ছায়া দ্বারা নিয়ন্ত্রিত। অধিকাংশ বৃক্ষের চারার পুনরুৎপাদনের জন্য পতিত বৃক্ষ দ্বারা সৃষ্ট ক্ষুদ্র শূন্যস্থান প্রয়োজন। কতিপয় বৃক্ষের আবার ঝড়ের মতোন বিপর্যয়ের কবলে পড়ে সৃষ্ট বড় ধরনের শূন্যস্থানের দরকার হয়। মাটির আর্দ্রতা, মাটির গভীরতা, উচ্চতা এবং দিকের ক্রম বহু বৃক্ষ, গুল্ম এবং বিরুৎজাতীয় প্রজাতির বিন্যাস নিয়ন্ত্রণ করে। অধিকতর সর্বজনীন বৃক্ষ প্রজাতির সাথে প্রতিযোগিতা এড়ানোর জন্য কিছু কিছু প্রজাতির আবার সবিশেষ পরিবেশের (যেমন খাড়া ঢাল, অনুর্বর মৃত্তিকা, এবং খরা) প্রয়োজন পড়ে। 
প্রায়ই মানুষ শীতপ্রধান পর্ণমোচী বনে তাদের উপনিবেস স্থাপন করেছে। কাঠ ও কাঠকয়লার জন্য তারা তরুদল আহরণ করেছে। উত্তর আমেরিকায় বসতি স্থাপনের সময় বৃক্ষের ছাই থেকে উৎপন্ন পটাশ বা যবক্ষার ইউরোপে রপ্তানী করা হতো সার হিশেবে। ফলস্রুতিতে, মূল বনভূমির মাত্র এক-চতুর্থাংশ আজ টিকে আছে। অনেক বন আজ মাঠ বা সড়ক দ্বারা ব্যবচ্ছেদ হয়ে ক্ষুদ্র খণ্ডে বিরাজমান। সবুজের এসব দ্বীপ, বিশেষত কিনারার অঞ্চলে, প্রায়শ আদি বনের চেয়ে যথেষ্ট ভিন্ন। বহিরাগত রোগের অনুপ্রবেশ বনের বৃক্ষ তথা বনের জন্য এক চলমান হুমকি। উদাহরণস্বরুপ বলা যায় চেষ্টনাট এবং এলম বৃক্ষের ক্ষতির কথা। একই সময়ে হরিণের মতোন উটকো প্রজাতি তাদের বংশবৃদ্ধির হার বাড়িয়ে পরিবর্তীত ভূদৃশ্যে তাদের সীমানা বৃদ্ধি করে চলেছে।
ওজেন দুবোয়া

ওজেন দুবোয়া (ফরাসি: Eugène Dubois, ২৮শে জানুয়ারি, ১৮৫৮ - ১৬ই ডিসেম্বর, ১৯৪০) ছিলেন বিখ্যাত ওলন্দাজ অ্যানাটমিবিদ, ভূবিজ্ঞানী ও জীবাশ্ম-নৃবিজ্ঞানী। তার পুরো নাম Marie Eugène François Thomas Dubois। তিনি ইন্দোনেশিয়ার জাভা দ্বীপ থেকে হোমো ইরেক্টাস প্রজাতির প্রথম জীবাশ্ম আবিষ্কার করেন।
১৮৮৬ সালে দুবোয়া ইউনিভার্সিটি অফ আমস্টারডামে প্রভাষক নিযুক্ত হয়েছিলেন। সে সময় তিনি মেরুদণ্ডী প্রাণীদের বাকযন্ত্রের তুলনামূলক অ্যানাটমি নিয়ে কাজ করতেন, কিন্তু দিনদিন মানব বিবর্তন নিয়ে বেশি উৎসাহী হয়ে উঠতে থাকেন। ১৮৮৭ সালে সামরিক শল্য-চিকিৎসক হিসেবে দক্ষিণ-পূর্ব এশিয়াতে যান এবং সেখানকার সুমাত্রা দ্বীপে প্রাগৈতিহাসিক হোমিনিন জীবাশ্মের আশায় গুহায় খননকার্য চালানো শুরু করেন।
সুমাত্রার পর জাভাতেও তার গুহাভিত্তিক খননকার্য অব্যাহত থাকে এবং এই দ্বীপের ত্রিনিল নামক স্থানেই অবশেষে ১৮৯০ সালে একটি মানবসদৃশ মাথার খুলির টুপি ও ঊরুর হাড় আবিষ্কার করেন। খুলি থেকে বোঝা যায় এই ব্যক্তির মস্তিষ্ক অপেক্ষাকৃত ছোট, ভুরুর হাড় অপেক্ষাকৃত বড়, এবং কপাল অপেক্ষাকৃত সমতল কিন্তু মানুষের মত উল্লম্ব না হয়ে পেছনের দিকে হেলানো। এই বৈশিষ্ট্যগুলো মানুষের চেয়ে অন্য নরবানরদের বেশি কাছাকাছি। দুবোয়া এর নাম দিয়েছিলেন "Pithecanthropus erectus" যার অর্থ "সোজা হয়ে হাঁটতে সক্ষম নরবানর"। সিমিয়ান তথা বানরসদৃশ পূর্বপুরুষদের থেকে মানুষের বিবর্তনে দুই পায়ে হাঁটা একটি উল্লেখযোগ্য অধ্যায় এবং দুবোয়া এই জীবাশ্মকে সেই অধ্যায়ের প্রতিনিধি হিসেবে তুলে ধরেন। ১৮৯৪ সালে তার গবেষণার ফল প্রকাশ করার পর ১৮৯৫ সালে তিনি ইউরোপে ফিরে এসে আমস্টারডামেই ভূতত্ত্বের অধ্যাপক পদে যোগ দেন। কিন্তু অত্যধিক বিতর্কের চাপে পড়ে ১৯২৩ সালের আগ পর্যন্ত তার সব আবিষ্কার লোকচক্ষুর অন্তরালে রেখে দিয়েছিলেন।
মনু মুখোপাধ্যায়

মনু মুখোপাধ্যায় (১ মার্চ, ১৯৩০—৬ ডিসেম্বর ২০২০) ভারতের বাংলা চলচ্চিত্র ও টেলিভিশনের বিখ্যাত অভিনেতা।
১৯৩০ সালে কলকাতায় জন্মগ্রহণ করেন মনু মুখোপাধ্যায়। পিতা অমরেন্দ্রনাথ মুখোপাধ্যায় ক্যালকাটা থিয়েটারে অভিনয়ে যুক্ত ছিলেন। ১৯৪৬ সালে ভারতী বিদ্যালয় থেকে ম্যাট্রিক পাস করেন। তিনি কলকাতা বিশ্ববিদ্যালয়ের অন্তর্গত মহারাজা মনীন্দ্রচন্দ্র কলেজ থেকে আইএ পাস করেন। প্রথমে পাড়ার ক্লাবে অল্প বয়সে স্ত্রী চরিত্রে অভিনয় করতেন। ১৯৫৭ সালে বিশ্বরূপায় যোগ দেন প্রম্পটার হিসেবে। ক্ষুধা নাটকে ঘটনাচক্রে কালী বন্দোপাধ্যায়ের পরিবর্ত শিল্পী হিসেবে অভিনয় করতে হয় তাঁকে। কমলা ঝরিয়ার সঙ্গে দ্বৈত কন্ঠে মঞ্চে গান করেছেন।একসময় তবলা শিখেছেন কৃষ্ণকুমার গাঙ্গুলী ওরফে নাটুবাবুর কাছে। তার প্রথম চলচ্চিত্র মৃণাল সেনের "নীল আকাশের নিচে"। চলচ্চিত্রটি ১৯৫৯ সালে মুক্তি পায়। তিনি মৃণাল সেন ছাড়াও বিখ্যাত চলচ্চিত্র নির্মাতা সত্যজিৎ রায় ও রোল্যান্ড জোফির সাথেও কাজ করেছেন। ‘মৃগয়া’, ’জয় বাবা ফেলুনাথ’, ’গণশত্রু’ ছবিতে অভিনয় করেছেন তিনি। এছাড়াও ‘সাহেব’, ’প্রতিদান’-সহ একাধিক বাংলা ছবিতে অভিনয় করেছেন। প্রবীণ এই অভিনেতাকে ছোট পর্দায় নিয়মিত দেখা গিয়েছে এবং সর্বত্রই দর্শকের প্রশংসা অর্জন করেছেন। ছয়ের দশকে তিনি সুজাতা সদন,মিনার্ভা,রঙমহল, স্টার থিয়েটার ইত্যাদি থিয়েটারেও কাজ করেছেন।
দীর্ঘ দিন ধরে তিনি হৃদযন্ত্রের সমস্যাসহ বার্ধক্যজনিত বিভিন্ন সমস্যায় ভুগছিলেন। অবশেষে ৬ই ডিসেম্বর ২০২০ সকাল ৯.৩৫ মিনিট নাগাদ কলকাতায় নিজ বাসভবনে শেষ নিঃশ্বাস ত্যাগ করেন মনু মুখোপাধ্যায়।।
ঝর্ণা কলম

ঝর্ণা কলম বা ফাউন্টেন পেন এমন এক বিশেষ ধরনের কলম যাতে তরল কালি বিশেষ প্রকোষ্ঠে সঞ্চিত থাকে। বিশেষ প্রকোষ্ঠটির সাথে একটি সরু পথ দিয়ে কলমের নিবটি যুক্ত থাকে এবং মাধ্যাকর্ষণ বলের প্রভাবে ওই পথ ধরে আসা কালি দিয়ে লেখা সম্ভব হয়। বিশেষ প্রকোষ্ঠটিতে সিরিঞ্জের মাধ্যমে বাইরে থেকে কালি ভরা যায়। এছাড়া কলমের অভ্যন্তরীণ চোষণ কৌশলের মাধ্যমে বোতল থেকে কালি চুষে নেওয়া যায়। এছাড়া কালি ভর্তি প্রকোষ্ঠ আলাদাভাবে বিক্রি করা হয়। ঝর্ণা কলম দিয়ে লিখতে তেমন কোন চাপ প্রয়োগ করা লাগে না, খুব সহজে আলতো চাপে এতে লেখা সম্ভব হয়।
বিশ্বের প্রথম ঝর্ণা কলম আবিষ্কৃত হয় ৯৫৩ খ্রিষ্টাব্দে, মিশরে। মিশরের সম্রাট মা’দ আল-মুয়িজ এমন একটি কলম এর কথা চিন্তা করলেন যা হাত এবং কাপড় কালিতে নষ্ট করবে না। আবিষ্কৃত এই কলমে আধুনিক কলমের মত কালি জমা থাকতো এবং মাধ্যাকর্ষণ বলের সাহায্যে সূক্ষ্ম নল চুয়ে কালি বের হতো। কাদি আল-নুমান আল তামিমি (৯৭৪ খ্রিষ্টাব্দ) এবং কিতাব লিস ওয়া ই-মুসাইয়ার্দ -তে এর বিশদ বর্ণনা রয়েছে। অনেকে মনে করেন ফাউন্টেন পেনের বাংলা তরজমা ঝর্ণা কলম নামটি রবীন্দ্রনাথ ঠাকুর দিয়েছেন। ফণীন্দ্রনাথ গুপ্ত ঝর্ণা কলমগুলো দেশি প্রযুক্তিতে উৎপাদন শুরু করেন।
সান্দ্রা পার্কোভিচ

সান্দ্রা পার্কোভিচ (; জন্ম: ২১ জুন, ১৯৯০) জাগরেবে জন্মগ্রহণকারী ক্রোয়েশিয়ার বিশিষ্ট চাকতি নিক্ষেপকারী। বর্তমানে তিনি ইউরোপীয়, বিশ্ব ও অলিম্পিক চ্যাম্পিয়ন। তার ব্যক্তিগত সেরা ও ক্রোয়েশিয়ার জাতীয় রেকর্ড হচ্ছে ৬৯.১১ মিটার। এ রেকর্ডটি তিনি লন্ডনে অনুষ্ঠিত ২০১২ সালের গ্রীষ্মকালীন অলিম্পিকে গড়েন।
প্রাথমিক শ্রেণীর ২য় গ্রেডে অধ্যয়নকালীন পার্কোভিচ অ্যাথলেটিক্সের পাশাপাশি বাস্কেটবল ও ভলিবল খেলেন। ৬ষ্ঠ গ্রেডে অ্যাথলেটিক্সকেই প্রাধান্য দিয়ে গোলক নিক্ষেপ ও চাকতি নিক্ষেপে মনোনিবেশ ঘটান। ২০০১ সালে দিনামো-রিনজেভাক অ্যাথলেটিক্স ক্লাবে যোগ দেন তিনি। ২০০৪ সাল থেকে তার কোচের দায়িত্ব নেন সাবেক অলিম্পিক গোলক নিক্ষেপকারী ইভান ইভানচিচ। তিনি চাকতি নিক্ষেপে তার প্রতিভা লক্ষ্য করেন। নতুন কোচের পরিচালনার প্রথম বছরেই চাকতি নিক্ষেপে তার সেরা ৩২ মিটার থেকে ৫০ মিটারেরও বেশি দূরত্ব অতিক্রম করেন।
২০০৬ সালে তিনি প্রথমবারের মতো চাকতিতে সাফল্য লাভ করেন। এ বছরের বিশ্ব জুনিয়র চ্যাম্পিয়নশিপের ফাইনালে ব্যর্থ হলেও নিয়মিতভাবে পরবর্তী আন্তর্জাতিক প্রতিযোগিতাগুলোয় রৌপ্যপদক লাভ করেন; তন্মধ্যে ২০০৭ সালের ইউরোপীয় জুনিয়র চ্যাম্পিয়নশিপ উল্লেখযোগ্য। ২০০৮ সালের ওয়ার্ল্ড জুনিয়র চ্যাম্পিয়নশিপে লাভ করেন ব্রোঞ্জপদক। ২০০৮ সালে জুনিয়রদের বৈশ্বিক তালিকায় ৫৫.৮৯ মিটার নিয়ে ৫ম স্থান দখল করেন। ২০০৯ সালে ইউরোপীয় জুনিয়র চ্যাম্পিয়নশিপে নতুন জাতীয় রেকর্ড গড়ার মাধ্যমে স্বর্ণপদক জয় করেন। এর একমাস পর বিশ্ব চ্যাম্পিয়নশিপে সর্বকনিষ্ঠ চাকতি নিক্ষেপকারী হিসেবে ফাইনালে উন্নীত হন।
২০১০ সালের ইউরোপীয় চ্যাম্পিয়নশিপের ন্যায় বড়দের প্রতিযোগিতায় অংশগ্রহণের মাধ্যমে স্বর্ণ জয় করেন। নিষিদ্ধ মাদক গ্রহণের দায়ে ২০১১ মৌসুমের অধিকাংশ সময় প্রতিযোগিতার বাইরে থাকেন। ২০১২ সালে পুরো শক্তি নিয়ে ফিরে এসে ইউরোপীয় চ্যাম্পিয়নশিপের শিরোপা অক্ষুণ্ন রাখেন সান্দ্রা।
বাংলা গুঁইসাপ

বাংলা গুঁইসাপ ("Varanus bengalensis") বা বাংলা গুঁই Varanus গণের অন্তর্ভুক্ত এক প্রজাতির গুঁইসাপ। প্রজাতিটি বাংলাদেশ ও ভারতসহ দক্ষিণ ও দক্ষিণ-পূর্ব এশিয়ার বেশ কয়েকটি দেশে ব্যাপকভাবে বিস্তৃত। এরা মূলত স্থলচর। পুরুষরা সাধারণত স্ত্রীদের চেয়ে বড় হয়। ভারী বেঙ্গল মনিটর ৭.২ কেজি এবং বন্দী স্থূলকায় বেঙ্গল মনিটর এমনকি তারচেয়েও ওজনদার হতে পারে। এই প্রজাতিটি প্রধানত নিচু উচ্চতায় বিস্তৃত এবং শুষ্ক প্রায়-ঊষর মরুভূমির আবাস এবং আর্দ্র বনে দেখা যায়। প্রায়ই এদেরকে কৃষিজ অঞ্চলে এবং ১৫০০ মিটার উচ্চতার নিচে পাওয়া যায়।
বাংলা গুঁইসাপের তুণ্ড থেকে পায়ু পর্যন্ত দৈর্ঘ্য ১.৮ মিটার। দেহ জলপাই সবুজ রঙের, তাতে হলুদ রঙের সজ্জা ও কালো ফোঁটা থাকে। কখনো কখনো অপ্রাপ্তবয়স্ক গুঁইসাপের দেহে কালো প্রান্তবিশিষ্ট ওসিলি আড়াআড়ি দাগ সৃষ্টি করে। টেম্পোরাল দাগ দুইটি। অপ্রাপ্তবয়স্ক গুঁইসাপের মাথার পাশে এ দাগ সুস্পষ্ট। এছাড়া দেহে সাদাটে, হলুদ এবং সরু কালো রঙের আড়াআড়ি রেখা থাকতে পারে। কখনো কখনো অনিয়মিত ছোট ছোট ফোঁটা দেখা যায়। মাথা লম্বা, তুণ্ড সূচালো, শীর্ষ উত্তল, গ্রীবা লম্বা, নাসারন্ধ্র ছিদ্রের মতো এবং তুণ্ডের শীর্ষের তুলনায় চোখের সামনে অবস্থিত। গ্রীবার পার্শ্বীয় ভাঁজ সুগঠিত। ক্রাউন আঁইশ বৃত্তাকার এবং নুকাল আঁইশের তুলনায় বড়। লেজ চাপা ও শীর্ষে দু'টি শির থাকে। দেহের মধ্যভাগ আঁইশের সংখ্যা ৭০-১১০ সারি। স্ত্রী গুঁইসাপের লেজ পুরুষ গুঁইসাপের চেয়ে ছোট।
এলিট্রন

এলিট্রন () হল কতিপয় বর্গের (বিশেষ করে গুবরে পোকা বা কলিওপ্টেরা এবং কিছু প্রকৃত ছারপোকা বা হেটেরোপ্টেরা) পতঙ্গের একটি পরিবর্তীত শক্ত অগ্রডানা। অধিকাংশ প্রকৃত ছারপোকায় অগ্রডানাকে হেমেলিট্রা বলা হয় কারণ এদের কেবলমাত্র নিচের অংশটি শক্ত যেখানে উপরের অংশটি হয় ঝিল্লিময়। এলিট্রনকে অনেক সময় শার্ড বা খুলামকুচিও বলা হয়ে থাকে।
এলিট্রা (এলিট্রনের বহুবচন) মূলত নিচের পশ্চাৎডানার (যা উড়ার জন্য ব্যবহৃত হয়) রক্ষাকবচ হিসেবে কাজ করে। উড্ডয়নের জন্য গোবরে পোকা বিশেষত এলিট্রা খোলার পর পশ্চাৎডানা মেলে দেয়, আর এলিট্রা খোলা থাকা অবস্থাতেই তারা উড়ে চলে। যদিও Scarabaeidae এবং Buprestidae গোত্রের কিছু গোবরে পোকা এলিট্রা বন্ধ রেখেই উড়তে সক্ষম।
কয়েকটি দলে এলিট্রা একসাথে বিলীন হয়ে গেছে যা তাদেরকে উড্ডয়নে অক্ষম করেছে। কিছু ভুঁই গোবরে পোকা (Carabidae গোত্রের) এর প্রকৃষ্ট উদাহরণ। পলিকিটা ক্রিমির (লক্ষণীয়ভাবে Polynoidae গোত্রের) শক্ত শল্ককে বর্ণনা করতেও এই শব্দটি ব্যবহার করা হয়। দেহ দেয়ালের এসব বহিঃবৃদ্ধিকে কিটা থেকে আলাদা করা হয়, যা ফলিকল বা গ্রন্থিকোষ থেকে বেড়ে ওঠে এবং এভাবে শিকড় অধিকার করে।
সবুজঠোঁট মালকোআ

সবুজঠোঁট মালকোআ বা বন কোকিল (বৈজ্ঞানিক নাম: "phaenicophaeus tristis") কোকিল প্রজাতির লম্বা লেজের পাখি। পাহাড়ি বন ও প্রাকৃতিক বনগুলোতেই বেশি দেখা যায় এদের।
স্বভাবে কুকোর মতো—দেখতেও অনেকটা একই ধরন-গড়নের, লেজটা তুলনামূলকভাবে বেশি লম্বা। লেজ-পিঠ নীলচে ধূসর, চওড়া লেজের ডগা ও প্রান্তদেশে সাদা রং মাখানো। বুক-পেট-ঘাড়-গলা ধূসর ছাই। কালচে পা, সবুজাভ ঠোঁট। চোখের ওপরে যেন লাল কাজল লেপটানো। মাপ ৫১ সেন্টিমিটার।
কোকিল গোত্রীয় পাখি হয়েও এরা বাসা বানায় গাছের ডালে কাঠি ও ডালপালা দিয়ে। ডিম পাড়ে দু-তিনটি। নিজেদের বাসার ত্রিসীমানায় ঘেঁষতে দেয় না অন্য কোনো পাখিকে। 
পোকা মাকড়, পতঙ্গ, ছোট পাখি ও পাখির ডিম-ছানাও খায় এরা।
বুদ্ধিমান, সাহসী এবং লড়াকু স্বভাবের পাখি এরা। গিরগিটি, নির্বিষ সাপ, ব্যাঙ, তক্ষক ইত্যাদি যথেষ্ট কৌশল খাঁটিয়ে শিকার করে এরা। পায়ের ব্যবহার এরা ভালো জানে।
লাপাই সেং রো

লাপাই সেং রো মিয়ানমারের সবচেয়ে বড় সামাজিক সংগঠন মেটা ডেভেলপমেন্ট ফাউন্ডেশনের প্রতিষ্ঠাতা। নিজের হাতে গড়া এই প্রতিষ্ঠানটি দেশের কাচিন প্রদেশে স্বাস্থ্য ও কৃষি উন্নয়ন-সংক্রান্ত কার্যক্রমে ব্যাপক প্রভাব ফেলেছে। বিভিন্ন সেবামূলক কাজের মধ্য দিয়ে সরকার ও বিদ্রোহী গোষ্ঠী উভয়ের কাছ থেকেই সম্মান আদায় করে নিয়েছেন লাপাই সেং রো।
১৯৪৯ সালের ২ নভেম্বর কাচিন প্রদেশে এক সংখ্যালঘু খ্রিষ্টান পরিবারে জন্ম লাপাইয়ের। ইয়াঙ্গুন বিশ্ববিদ্যালয় থেকে মনোবিজ্ঞানে স্নাতক করেছেন তিনি। পড়াশোনা শেষে জার্মানি ও থাইল্যান্ডে বেশ কয়েকটি আন্তর্জাতিক সংগঠনে কাজ করার পর ১৯৯৮ সালে প্রতিষ্ঠা করেন নিজের সংগঠন।
নিজের সংগঠন প্রতিষ্ঠার পর প্রায় ১৩ বছর এ সংগঠনের নির্বাহী পরিচালক হিসেবে দায়িত্ব পালন শেষে নতুনদের হাতে এর দায়িত্ব তুলে দেন। এখনো তিনি নিজের সংগঠনের পাশাপাশি বিভিন্ন স্বেচ্ছাসেবী এবং এনজিও কার্যক্রমের সঙ্গে যুক্ত আছেন।
ব্যক্তিগত জীবনে লাপাই সেং রো এক সন্তানের জননী।
মিয়ানমারের ম্যাগসাইসাই পুরস্কারজয়ী প্রথম নারী লাপাই সেং রো।
আইসিসি সভাপতিদের তালিকা

আন্তর্জাতিক ক্রিকেট কাউন্সিলের ক্রীড়া পরিচালনা পরিষদের সভাপতিদের তালিকা নিম্নে প্রদান করা হলো। ২০১৪-১৫ মেয়াদে সভাপতির দায়িত্ব পালন করেছেন বাংলাদেশ ক্রিকেট বোর্ডের সাবেক সভাপতি আ হ ম মোস্তফা কামাল। তিনি ২৬ জুন, ২০১৪ তারিখে একাদশ আইসিসি সভাপতি হিসেবে নিউজিল্যান্ড ক্রিকেট বোর্ডের সাবেক সভাপতি অ্যালান আইজ্যাকের স্থলাভিষিক্ত হন। কিন্তু ক্ষমতার অপব্যবহার সংক্রান্ত বিষয়ে ১ এপ্রিল, ২০১৫ তারিখে সভাপতির পদ থেকে পদত্যাগ করেন তিনি৷ বর্তমান সভাপতি হিসেবে দায়িত্ব পালন করছেন পাকিস্তানের সাবেক জনপ্রিয় ব্যাটসম্যান জহির আব্বাস। তাকে ২৫ জুন, ২০১৫ তারিখে এ পদে মনোনয়ন দেয়া হয়।
ওড়না

ওড়না মেয়েদের একটি পোশাক, এটি চাদর বা দোপাট্টা নামেও পরিচিত। এটি একপ্রস্থ একটি কাপড় যা সাধারণত বুকের ওপর পরিধান করা হয়, তবে অনেকে ওড়না মাথা আবৃত করতেও ব্যবহার করেন। ওড়না এক রঙা বা বিভিন্ন রঙের ও বর্নিল নকশা সম্বলিতও হয়ে থাকে। ওড়না সাধারণত সালোয়ার কামিজ, লেহেঙ্গা, শাড়ি ইত্যাদির সাথে একত্রে পরা হয়। ওড়নার ব্যবহার মূলতঃ দক্ষিণ এশিয়া, বিশেষ করেঃ বাংলাদেশ, ভারত, পাকিস্তান, আফগানিস্তান প্রভৃতি দেশে বেশি হয়।
ওড়নার উত্পত্তিকাল প্রাচীন সিন্ধু সভ্যতার পর্যন্ত বিস্তৃত এবং সেসময় এ ধরনের বস্ত্রের ব্যবহার প্রচলিত ছিল। হরপ্পার এক পুরোহিত রাজার মূর্তির বাম কাঁধ চাদর দিয়ে ঢাকা ছিল যা প্রমাণ করে যে ভারতীয় উপমহাদেশে প্রাচীনকাল থেকেই ওড়নার প্রচলন ছিল।
উইজডেন বিশ্বের শীর্ষস্থানীয় ক্রিকেটার

উইজেডন বিশ্বের শীর্ষস্থানীয় ক্রিকেটার () প্রদেয় সম্মাননাটি ‘ক্রিকেটের বাইবেল’ নামে পরিচিত উইজডেন ক্রিকেটার্স অ্যালমেনাক কর্তৃক ২০০৪ সালে প্রবর্তন করা হয়। এটি উইজডেন কর্তৃক বর্ষসেরা পাঁচজন ক্রিকেটার পুরস্কারের অন্যতম অংশ। উইজডেন ক্রিকেটার্স অ্যালমেনাক কর্তৃপক্ষ প্রতি বছরই প্রকাশিত অ্যালমেনাকে প্রকাশের জন্য পূর্ববর্তী বছরে বিশ্বের সবচেয়ে প্রভাববিস্তারকারী ক্রিকেটারকে এ পুরস্কারের জন্য মনোনীত করে। উইজডেন বর্ষসেরা ক্রিকেটার পুরস্কারটি খেলোয়াড়ী জীবনে মাত্র একবার পুরস্কার প্রদান করা হলেও এখানে এর ব্যতিক্রম রয়েছে। এখানে একজন খেলোয়াড় একাধিকবার পুরস্কৃত হতে পারেন।
২০০৭ সালের সংস্করণের জন্য বিশেষজ্ঞদের সমন্বয়ে বিচারকমণ্ডলীদের নিয়ে গড়া একটি পরিষদ গঠন করা হয়। সদস্যরা ১৯০০ সাল থেকে ২০০২ সালের মধ্যকার সময়কালে বছরের শীর্ষস্থানীয় ক্রিকেটার নির্বাচন করেন। তবে, দুইটি বিশ্বযুদ্ধের জন্য ঐ বছরের কোন খেলোয়াড়কে মনোনীত করা হয়নি।
ব্র্যাডম্যান এ পুরস্কারটি একাই দশবার এবং গ্যারি সোবার্স আটবার লাভ করেছিলেন। অন্য কোন খেলোয়াড়ই তিনবারের বেশি লাভ করতে পারেননি। যে বছরের জন্য খেলোয়াড় পুরস্কৃত হয়েছেন তা উইজডেনের পরবর্তী বছরের সংস্করণে লিপিবদ্ধ করা হয়েছে। উদাহরণস্বরূপ: বীরেন্দ্র শেওয়াগ ২০০৮ সালে পুরস্কার পেলেও তা ২০০৯ সালের সংস্করণে ঘোষণা করা হয়।
বারোটি টেস্টভূক্ত দেশের মধ্যে কেবলমাত্র বাংলাদেশ, জিম্বাবুয়ে, আয়ারল্যান্ড ও আফগানিস্তান বাদে বাদ-বাকী আটটি দেশের খেলোয়াড়েরা উইজডেন কর্তৃক এ সম্মাননায় অধিষ্ঠিত হয়েছেন। অস্ট্রেলিয়া ও ইংল্যান্ডের খেলোয়াড়েরা এ তালিকায় প্রভাববিস্তার করে আছেন। সম্মিলিতভাবে তারা অর্ধেকের বেশি পুরস্কার পেয়েছেন। দ্বিতীয় বিশ্বযুদ্ধের পূর্বে ৩৬টি পুরস্কারের ৩৪টি তারা পেয়েছিলেন। তবে, ২০০৪ সালের পর থেকে ভারতীয় ক্রিকেটারেরা ছয়বার, অস্ট্রেলিয়া ও শ্রীলঙ্কার তিনবার, দক্ষিণ আফ্রিকা ও ইংল্যান্ডের খেলোয়াড়েরা দুইবার করে পেয়েছেন।
হিমলকুচি (প্রজাপতি)

হিমলকুচি (বৈজ্ঞানিক নাম: "Tirumala limniace exuticus"), যা নীল ডোরা বা নীল বাঘ হিসেবেও পরিচিত, এক প্রজাতির মাঝারি আকারের প্রজাপতি। এরা ‘নিমফ্যালিডি’ পরিবারের সদস্য এবং 'ডানায়িনি' উপগোত্রের অন্তর্ভুক্ত। এদের ভারতে দেখতে পাওয়া যায় এবং এরা যূথচর পরিযায়ী আচরণ করে থাকে।
প্রসারিত অবস্থায় হিমলকুচির ডানার আকার ৯০-১০০ মিলিমিটার দৈর্ঘের হয়।
ক্রমানুযায়ী এর উপপ্রজাতিগুলো হলোঃ
ভারতে প্রাপ্ত হিমলকুচির উপপ্রজাতিসমূহ হল-
সাধারণত এই জাতীয় প্রজাপতিটি মরু অঞ্চল ও হিমালয়ের অত্যধিক উচ্চতা ছাড়া প্রায় সর্বত্র দেখা যায়, বিশেষত সমভূমিতে। হিমলকুচিরা সচরাচর হাল্কা জঞ্জাল ও অনুচ্চ ঝোপঝাড় এবং এরা ছাওয়া পরিবেশ পছন্দ করে। এছাড়া শ্রীলঙ্কা, নেপাল, বাংলাদেশ, মায়ানমার এবং হংকং এও এদের দেখা পাওয়া যায়।
এই শূককীট হাতিশুঁড় , অতসী, আকন্দ Calotropis gigantea, অন্তমূল গোত্রের উদ্ভিদ Tylophora asthmatica এবং Asclepiadacea গোত্রের বিভিন্ন উদ্ভিদ যেমন ইপিকাক বা মরিচা ফুল Asclepias curassavica গাছের পাতার রসালো অংশ আহার করে।
ইয়েলেনা ইসিনবায়েভা

ইয়েলেনা গাদজিভনা ইসিনবায়েভা (; জন্ম: ৩ জুন, ১৯৮২) ভলগোগ্রাদে জন্মগ্রহণকারী রাশিয়ার বিখ্যাত প্রমিলা পোল ভল্টার। ইতোমধ্যেই ২০০৪, ২০০৮ - দুইবার অলিম্পিকে স্বর্ণপদক জয় করেছেন। ২০০৫, ২০০৭, ২০০৯ - তিনবার বিশ্ব চ্যাম্পিয়ন হবার খেতাব ধরে রেখেছেন। এছাড়াও তিনি পোল ভল্ট ক্রীড়ায় বর্তমান বিশ্বরেকর্ডের অধিকারিনী। তার এ অসামান্য ক্রীড়ানৈপুণ্যের দরুণ তিনি বৈশ্বিক ক্রীড়াপরিমণ্ডলে সর্বকালের সেরা প্রমিলা পোল-ভল্টার হিসেবে আখ্যায়িত হয়ে আছেন।
তাবাসরন বাবা ও রুশ মায়ের গর্ভে ইসিনবায়েভা’র জন্ম ভলগোগ্রাদে। ৫ থেকে ১৫ বয়স পর্যন্ত জিমন্যাস্টিক্সে প্রশিক্ষণ নেন তিনি। কিন্তু এ ক্রীড়া তিনি পরিত্যাগ করেন। কেননা, তার দৈহিক গড়ন জিমন্যাস্টিক্সের জন্য উপযোগী ছিল না।
ছয় মাস পর পোল-ভল্টের উপর প্রশিক্ষণ নেন। ১৬ বছর বয়সে ১৯৯৮ সালের বিশ্ব যুব ক্রীড়ায় অংশ নিয়ে প্রথমবারের মতো বৃহৎ প্রতিযোগিতা জয় করেন। মস্কোয় অনুষ্ঠিত এ ক্রীড়া প্রতিযোগিতায় ৪ মিটার উচ্চতা অতিক্রম করেন। এটি ছিল তার তৃতীয় অ্যাথলেটিক প্রতিযোগিতা। ফ্রান্সের আনেসেতে অনুষ্ঠিত ১৯৯৮ সালের ওয়ার্ল্ড জুনিয়র চ্যাম্পিয়নশিপে একই দূরত্ব অতিক্রম করলেও তা পদকপ্রাপ্তির জন্য সহায়ক ছিল না।
১৯৯৯ সালে পোল্যান্ডের বাইগোসজে অনুষ্ঠিত বিশ্ব যুব চ্যাম্পিয়নশিপে ৪.১০ মিটারের বাঁধা অতিক্রম করে তিনি তার দ্বিতীয় সোনার পদক জয় করেন। ২০০০ সালের ওয়ার্ল্ড জুনিয়র চ্যাম্পিয়নশিপে পুনরায় প্রথম স্থান অধিকার করেন জার্মানির আন্নিকা বেকারকে পিছনে ফেলে। একই বছর অস্ট্রেলিয়ার সিডনিতে অনুষ্ঠিত গ্রীষ্মকালীন অলিম্পিকে প্রথমবারের মতো প্রমিলা পোল্ট ভল্ট ক্রীড়াবিষয়রূপে অন্তর্ভুক্ত করা হয়। মার্কিন যুক্তরাষ্ট্রের স্টেসি দ্রাগিলা স্বর্ণপদক জয় করলেও একই ক্রীড়াবিষয়ে ইসিনবায়েভা যোগ্যতা পর্বে উত্তরণ ঘটাতে পারেননি।
ইসিনবায়েভা বৃহৎ প্রতিযোগিতাসমূহে এ পর্যন্ত নয়বার চ্যাম্পিয়ন হয়েছেন। তন্মধ্যে - অলিম্পিক, বিশ্ব আউটডোর ও ইনডোর, ইউরোপীয় আউটডোর ও ইনডোর অন্যতম। এছাড়াও, তিনি ২০০৭ ও ২০০৯ সালের আইএএএফ গোল্ডেন লীগ সিরিজে জ্যাকপট বিজয়ী ছিলেন। কিন্তু, ২০০৯ ও ২০১০ সালের বিশ্ব চ্যাম্পিয়নশিপে দূর্বল ক্রীড়াশৈলী উপস্থাপনের জন্য ক্রীড়া থেকে দীর্ঘমেয়াদে অনুপস্থিত ছিলেন।
২০০৫ সালে বিশ্বের প্রথম মহিলা হিসেবে পাঁচ মিটারের বাঁধা অতিক্রম করেন। ২৫ জুলাই, ২০০৯ তারিখে সুইজারল্যান্ডের জুরিখে অনুষ্ঠিত আউটডোর প্রতিযোগিতায় ৫.০৬ মিটার অতিক্রান্ত করে বর্তমান বিশ্বরেকর্ডটি গড়েন। ৫.০১ মিটারের উচ্চতা নিয়ে তার গড়া বিশ্বরেকর্ডটি মাত্র এক বছর টিকেছিল। এ পর্যন্ত আটাশবার প্রমিলাদের পোল ভল্টে বিশ্বরেকর্ড ভঙ্গ করেছেন। ২ মার্চ, ২০১৩ তারিখে মার্কিন যুক্তরাষ্ট্রের জেন সুর ইশিবায়েভা’র সাথে দ্বিতীয় মহিলা হিসেবে পাঁচ মিটারের বাঁধা স্পর্শ করতে পেরেছেন। এরফলে সুর ইসিনবায়েভা’র ইনডোর বিশ্বরেকর্ড স্পর্শ করেন।
আইএএএফ কর্তৃক ২০০৪, ২০০৫ এবং ২০০৮ সালের বর্ষসেরা প্রমিলা অ্যাথলেট হিসেবে মনোনীত হন ইসিনবায়েভা। লরেস কর্তৃপক্ষ তাকে ২০০৭ ও ২০০৯ সালের বর্ষসেরা বিশ্ব মহিলা ক্রীড়াব্যক্তিত্ব হিসেবে ঘোষণা করে। ভ্যালেরি অ্যাডামস, উসেইন বোল্ট, ভ্যারোনিকা ক্যাম্পবেল-ব্রাউন, জ্যাক ফ্রেইটাগ, জানা পিটম্যান, ডানি স্যামুয়েলস এবং ডেভিড স্টর্ল - এ আটজন ক্রীড়াবিদের সাথে তিনিও একজন, যিনি যুব, জুনিয়র এবং সিনিয়রদের বিশ্ব অ্যাথলেটিক চ্যাম্পিয়নশিপ জয় করেছেন।